১৯৩১ সাল। প্যারিসের এক রেল স্টেশনের বড় বড় ঘড়িতে দম দেয় ছোট্ট ছেলে হ্যুগো। তার বাবা মা নেই। মায়ের মৃত্যুর পরে হ্যুগো তার বাবার সাথে থাকত, যিনি ছিলেন একজন দক্ষ ঘড়ি-নির্মাতা। একদিন তাঁর কাজের জায়গায় আগুন লাগলে তিনি মারা যান। তখন হ্যুগোকে নিজের কাছে নিয়ে এসে রাখেন তার কাকা, যিনি স্টেশনে ঘড়িতে দম দেওয়ার কাজ করেন। কিন্তু সেই কাকাও একদিন উধাও হয়ে যান।\nহ্যুগো সবার অলক্ষ্যে কাকার কাজটা চালিয়ে যেতে থাকে। সে থাকে রেল -স্টেশনের দেওয়ালের মধ্যে, ঘড়ির যন্ত্রপাতির ফাঁকে একটা কুঠুরিতে, চুরি করে খায়, আর মাঝেমধ্যে একটা খেলনার দোকান থেকে নানারকমের যন্ত্রের অংশ চুরি করে। কেন চুরি করে?\nহ্যুগোর যখন বাবার সাথে থাকত, সেই সময়ে তিনি একদিন জাদুঘরে ফেলে দেওয়া জিনিষের মধ্যে থেকে একটি অটোমেটন নিয়ে আসেন। আজকের দিনে তাকে বলা যেতে পারে রোবটের পূর্বসুরী। তার হাতে একটা কলম, অর্থাৎ চাবি দিয়ে দম দিলে সে লিখতে পারবে। হ্যুগোর বাবা স্থির করেন তিনি সেই অটোমেটনটাকে ঠিক করবেন। কিন্তু পুরোপুরি ঠিক করার আগেই তিনি মারা যান। তখন ছোট্ট হ্যুগো ঠিক করে সে নিজেই এই অটোমেটনটাকে সচল করে ফেলবে। সে মনে করে তার বাবা তার জন্য এর ভেতরে কোন বার্তা রেখে গেছেন। আর সচল করতে চায় বলেই সে স্টেশনের খেলনার দোকান থেকে মাঝেমধ্যেই কলকব্জা চুরি করে।\nএকদিন কিন্তু তাকে হাতেনাতে ধরে ফেলেন দোকানের বয়স্ক মালিক। তিনি হ্যুগোর কাছ থেকে কেড়ে নেন তার নোটবুক, যার ভেতরে ছবি এঁকে বুঝিয়ে দেওয়া আছে অটোমেটনটাকে কিভাবে চালু করতে হবে। নোটবইটাকে ফেরত পাওয়ার জন্য তাঁর পিছুপিছু তাঁর বাড়ি গিয়ে হ্যুগোর আলাপ হয় তাঁর পালিতা মেয়ে ইসাবেলের সাথে।\nকিন্তু নোটবই সে ফিরে পায়না। পরের দিন সেই প্রৌঢ় মানুষটি তাকে রুমালে বাঁধা খানিকটা ছাই দেখিয়ে বলেন তিনি নোটবইটা পুড়িয়ে ফেলেছেন। কিন্তু ইসাবেল হ্যুগো কে জানায় তিনি আসলে সেটাকে পুড়িয়ে ফেলেন নি। ইসাবেলের পালন পিতা জর্জ হ্যুগোকে বলেন যে যদি তাঁর দোকানে কাজ করে তার সব চুরির প্রায়শ্চিত্ত করতে পারে, তাহলে তিনি তার নোটবই ফেরত দেবেন।\nইসাবেল রহস্য-রোমাঞ্চ পছন্দ করে। তাই সে হ্যুগোর সাথে তার কুঠুরিতে যায়। সেখানে হ্যুগোর অটোমেটন চলতে শুরু করে, যখন ইসাবেলের গলার চেনে আটকানো একটা হৃদয় আকৃতির চাবি তার চাবির গর্তে সঠিকভাবে লেগে যায়। আর সেই অটোমেটনের হাত চলতে থাকে। সে কাগজে - না, লেখে না ,বরং একটা ছবি আঁকে। সেই ছবির তলায় সে সই করে 'জর্জ মেলিয়ে' নাম দিয়ে। হ্যুগো খুবই অবাক হয় এই দেখে যে ছবিটা তার আর তার বাবার পছন্দের একটা সিনেমার দৃশ্যের মত। আর ইসাবেল অবাক হয়, কারণ তার পালক পিতার নাম জর্জ মেলিয়ে। আরো রহস্য, অটোমেটনকে চালু করার চাবি ইসাবেলের কাছেই বা এল কি করে?\nএই সমস্ত রহস্যের সমাধান অবশ্যই করে ফেলে হ্যুগো আর ইসাবেল। কিভাবে, সেটা জানতে হলে দেখতে হবে ২০১১ সালে তৈরি, পাঁচটি অস্কার সম্মান পাওয়া , পরিচালক মার্টিন স্করসেসের ছবি 'হ্যুগো'। হ্যুগো আর ইসাবেলের রহস্য সমাধানের মধ্যে দিয়ে উঠে আসে সিনেমার ইতিহাসের এক প্রায় ভুলে যাওয়া অধ্যায়। সিনেমার আদি যুগের ফরাসী চলচ্চিত্রকার জর্জ মেলিয়ের জীবনের ঘটনাপ্রবাহের সাথে জড়িয়ে যায় অনাথ বালক হ্যুগোর স্বপ্ন - সত্যি আর স্বপ্নের মিশেলে তৈরি হয় এক রোমাঞ্চকর দুনিয়া।\nএই ছবিতে নানাভাবে থ্রি-ডি অ্যানিমেশন ব্যবহার করা হয়েছে। থ্রি-ডি অ্যানিমেশনের জাদুতে জীবন্ত হয়ে উঠেছে ঘড়ির ভেতরের কলকব্জা, রেল দুর্ঘটনা বা অটোমেটনের কাজকর্ম। হ্যুগোর চরিত্রে আসা বাটারফিল্ড, ইসাবেলের ভূমিকায় ক্লো গ্রেস মোরেত্‌জ আর জর্জ মেলিয়ের ভূমিকায় কিংবদন্তী অভিনেতা বেন কিংস্‌লের নাম করতেই হয়। এই ছবির উপরি পাওনা হল জর্জ মেলিয়ের তৈরি করা বিভিন্ন ছবির এক অসাধারণ কোলাজ। আজ থেকে প্রায় ১০০ বছরেরও বেশি আগে, আধুনিক মানুষের জীবনের অন্যতম বিনোদন, গল্প বলা সিনেমা তৈরির প্রথম প্রচেষ্টা শুরু করেন জর্জ মেলিয়ে। সেই ধারাই বজায় রেখে তাঁর সময়, জীবন ও কাজ নিয়ে গল্প বলছে আজকের ছায়াছবি 'হ্যুগো'।


আমাদের মা বাবারা সম্মান চিনে, সন্তান চিনেনা৷ | ইস্টিশন\nআমাদের মা বাবারা সম্মান চিনে, সন্তান চিনেনা৷\nলিখেছেন: কাঙালী ফকির চাষী — বৃহস্পতি, 01/04/2018 - 23:03\nমেয়েরা ঘরে বন্ধী থেকে শোর করে আমি বন্ধী৷ আমিকে বের করতে বললে চিন্তা আমার মা বাবা দুঃখ পাবে, আত্মীয় স্বজনের কাছে ছোট হবে, দুঃখ পেয়ে মরে যাবে, এটা সেটা কত কী?\nআচ্ছা মা বাবা কি বাংলা সিনেমার আনোয়ার হোসেন? যে আহ্ করে হঠাৎ দুঃখ পেয়ে স্ট্রোক করবে? কোন পিতা মাতা সন্তান মরলেতো শোকে শোকে মরেনি, সন্তান বাহির হলে মরে যাবে এত অনুভূতি আসে কোত্থেকে?\nএকটা কলেজে যেতে তোমাকে আগে বাহির হতে হবে, ঘরের বাইরে পা রাখতে হবে৷ তারপর কিছুদূর গেলে দেখবে তিন রাস্তা৷ এবার তুমি ঠিক করবে কোন রাস্তায় তুমি যাবে৷ যদি ঘরের বাইরে পায়ই না ফেলো তবে আমার সব আমি ঠিক করবো বলে লাভ কী, ঠিকই বা করবে কিভাবে!? বরং চার দেয়ালো শোর করবে আবার মায়াময়ী হবে, ভুগবে আর ধুকবে৷ তুমি বের না হলে পৃথিবী তোমাকে ঘরে এনে সবকিছু দেবে এ ভাবনা ভুল৷\nআমাদের মা বাবারা সম্মান চিনে, সন্তান চিনেনা৷ তাদের কাছে সন্তানের চেয়ে সম্মানের মূল্য বেশি তাও সমাজের দেয়া৷ সমাজ যাদের খাওয়ায় না, পড়ায়না তাদের কথার ভয়ে নিজের ঘরমারা হলো শাষন, ভদ্রতা আর সম্মান তাদের কাছে৷ আরে বাবা... যারা একটু বেশি বেশি, সেই তারাইতো প্রতিবেশি, নাকী!? আমার সন্তানকে পরের কথায় আমি অবিশ্বাস করি, যাকে কিনা আমি বড় করেছি! এর চেয়ে বড় লজ্জা আর কি হতে পারে? দেহ উলঙ্গের চেয়ে মন উলঙ্গই বড় লজ্জার৷\nযে মা বাবার কাছে টাকা মানে ভালো ছেলে, চোর না গুন্ডা নাকি মাতাল, ধর্ষক বিবেচনা নাই সে মা বাবাতো সুখ চিনেনা৷ সুতরাং সুখ চিনতে হবে তোমাকে হ্যাঁ তোমাকেই৷ নিজের পায়ে নিজেকে দাড়াতে হবে৷ না হলে অন্যের উপর ভর করে দাড়াতে গেলে তার প্রহশন সইতে হবে এটা অস্বাভাবিক কিছুতো নয় বা না বুঝার কিছু নেই৷ আজ মা বাবা তোমাকে ঘৃনা করবে, কাল যখন তুমি টাকা দেবে তখন তোমাকে মা বাবা দুনিয়ার শেষ ভালো বলবে কারণ আমাদের বেশিরভাগ মা বাবারাই বিনোদন করতে গিয়ে আর টাকার জন্যই জন্ম দেয়৷ টাকার জন্যই ছেলে হলে তাদের সৌভাগ্য হয়, আর মেয়ে হলে দূর্ভাগ্য৷ তোমার ক্ষমতা তোমাকেই দেখাতে হবে মেয়ে, সেই টাকার গাছ লাগানো স্বার্থপর মা বাবাকে৷ নইলে আজীবন তোমাকে তারা জন্ম দিয়ে ঘরোয়া করে রাখবে৷ তারা মানুষ জন্ম দিয়েছে কখন? যা দিয়েছে সবতো নারী-পুরুষ৷


শ্রমিকদের দাবি আদায়ে ঐক্যবদ্ধ আন্দোলনের বিকল্প নেই – The Daily Sylheter Shomoy\nশ্রমিকদের দাবি আদায়ে ঐক্যবদ্ধ আন্দোলনের বিকল্প নেই\nট্রাক-পিকআপ, কাভার্ডভ্যান চালক সমিতির সিলেট জেলা শাখার সাধারণ সম্পাদক ও শ্রমিক ফেডারেশনের যুগ্ম সম্পাদক মো. আমির উদ্দিন বলেছেন শ্রমিকদের অধিকার রক্ষা করতে হলে সব বেদাবেধ ভুলে ঐক্যবদ্ধ হয়ে আন্দোলন সংগ্রাম করতে হবে। সরকার কর্তৃক সব কালো আইন বাতিল করতে হবে। সিলেটের শ্রমিক নেতাদের উপর থেকে মিথ্যা মামালা প্রত্যাহার করার জন্য প্রশাসনের প্রতি আহ্বান জানান পাশাপাশি ৬ নম্বর ফতেহপুর ইউনিয়নের আসন্ন দ্বি-বার্ষিক সম্মেলন সফলের আহ্বান জানান তিনি।\nবৃহত্তর ৬নং ফতেহপুর ইউনিয়ন ট্রাক-পিকআপ, কাভার্ডভ্যান চালক সমিতির দ্বি-বার্ষিক নির্বাচন পরিচালনা কমিটির গঠনের লক্ষ্যে আয়োজিত মতবিনিময়সভায় তিনি এ কথাগুলো বলেন।\nমতবিনিময় সভা ট্রাক-পিকআপ, কাভার্ডভ্যান চালক সমিতির গোয়াইনঘাট দক্ষিণ শাখার সভাপতি হাফিজুর রহমানের সভাপতিত্বে ও সাবেক সাধারণ সম্পাদক মো. কুতুব উদ্দিনের পরিচালনা বিশেষ অতিথির বক্তব্য রাখেন ট্রাক-পিকআপ, কাভার্ডভ্যান চালক সমিতির সিলেট জেলা শাখার সাবেক সহসভাপতি আরফান আলী, আব্দুল মতিন, সাংবাদিক মো. ইসলাম আলী, লোকমান আহমদ, বিলাল আহমদ, সায়েম আহমদ, জমির উদ্দিন প্রমুখ।\nএতে ৬ সদস্য বিশিষ্ট নির্বাচনী পরিচালনা কমিটি গঠন করা হয়। নির্বাচন পরিচালনা কমিটির সদস্যরা হলেন হাফিজুর রহমান, সুমন আহমদ, সাংবাদিক মো. ইসলাম আলী, বাচ্চু মিয়া, মো. কুতুব উদ্দিন, রিয়াজ উদ্দিন বাবুল। বিজ্ঞপ্তি


বাগদান তো শেষ, এবার বিয়ে নিয়ে কি বললেন প্রিয়াঙ্কার হবু বর নিক জোনাস? - Najarbandi । Online Bengali News Portal, Read Latest Bengali News from Most Popular News Portal\nHome / Entertainment / বাগদান তো শেষ, এবার বিয়ে নিয়ে কি বললেন প্রিয়াঙ্কার হবু বর নিক জোনাস?\nবাগদান তো শেষ, এবার বিয়ে নিয়ে কি বললেন প্রিয়াঙ্কার হবু বর নিক জোনাস?\nনজরবন্দি ব্যুরোঃ বলিউড অভিনেত্রী প্রিয়াঙ্কা চোপড়া ও মার্কিন সংগীতশিল্পী নিক জোনাসকে নিয়ে এখন আর কোনো গুঞ্জন নয়। কারণ সকল গুঞ্জনের সত্যতা নিজ মুখে সবাইকে জানিয়ে দিলেন প্রিয়াঙ্কার হবু বড় নিক। প্রিয়াঙ্কার সঙ্গে তার বাগদানের সত্যতাও গণমাধ্যমের কাছে স্বীকার করেছেন 'চেইনস' গানের এ সংগীতশিল্পী।\nইউএস উইকলি সাময়িকীর প্রতিবেদনে জানানো হয়, ৯ আগস্ট, যুক্তরাষ্ট্রের নিউ ইয়র্কের এক অনুষ্ঠানে গণমাধ্যমের সঙ্গে নিকের সাক্ষাত্ হয়। তখন তার সঙ্গে প্রিয়াঙ্কার প্রেম, বিয়ে ও ভবিষ্যত্ পরিকল্পনা নিয়ে প্রশ্ন করা হলে, নিক বেশ খুশি মনেই সাংবাদিকদের জানান, প্রিয়াঙ্কার সঙ্গে তার বাগদান সম্পন্ন হয়েছে। খুব শিগগিরই তারা বিয়ের পিঁড়িতে বসবেন। নিকও খুব তাড়াতাড়ি সংসার পাততে চান।\nব্যক্তিগত বিষয় নিয়ে কথা বার্তা শেষ হওয়ার পর সবার প্রতি ধন্যবাদ জ্ঞাপন করেন নিক। প্রিয়াঙ্কাকে নিয়ে নিককে বেশ খোলাখুলি আলোচনা করতে দেখা গেলেও বিষয়টি নিয়ে মুখ খুলতে দেখা যায়নি কোয়ান্টিকো সুন্দরীকে।


রিতেশ-জেনেলিয়ার সঙ্গীতসন্ধ্যায় শাহরুখের অশরীরি উপস্থিতি! -Deshebideshe\nরিতেশ-জেনেলিয়ার সঙ্গীতসন্ধ্যায় শাহরুখের অশরীরি উপস্থিতি!\nরিতেশ-জেনেলিয়ার দীর্ঘ প্রেমের শেষ অধ্যায়ের পাতা উল্টাবে ৩ ফেব্রুয়ারি। বিয়ের মধ্য দিয়ে শুরু হবে তাদের জীবনের নতুন পর্ব। এই উপলক্ষেই গতরাতে মুম্বাইয়ের বান্দ্রার ‘তাজ ল্যান্ডস’-এ হয়ে গেল রিতেশ-জেনেলিয়ার বিয়ের সঙ্গীত সন্ধ্যা। যাতে হাজির হয়েছিল বলিউডের সব নামীদামি তারকারা। এমনকি যারা ওই অনুষ্ঠানে সশরীরের হাজির হতে পারেনি তাদের উপস্থিতিও টের পেয়েছে বিয়ে বাড়ির সব অতিথিরা।\nসঙ্গীত সন্ধ্যায় অভিষেক বচ্চন, সঞ্জয় দত্ত, মান্যতা দত্ত, মালাইকা আরোরা খান, আসিন, গৌরি খানসহ আরো অনেক সেলিব্রেটিরাই সশরীরে এসে হাজির হন। তবে অনুষ্ঠানের শুরুতে সবাই অনুভব করতে থাকে শাহরুখের অনুপস্থিতি। কিন্তু ফারহার স্বামী শিরিষের সঙ্গে সম্প্রতি ঘটে যাওয়া মনোমালিন্যের কারণে তিনি মিডিয়াকে এড়িয়ে চলছেন, এজন্যই শাহরুখ অংশ নেননি এই অনুষ্ঠানে।\nআর শাহরুখকে না পেয়ে কিছুটা কষ্টও পেয়েছিলেন রিতেশ-জেনেলিয়া। কিন্তু বর-কনে যদি মনে কষ্ট নিয়ে থাকে, তাহলে বিয়ে জমবে কী করে। এজন্যই তো শাহরুখ ওই সঙ্গীতসন্ধ্যায় নিশ্চিত করেছেন তার অশরীরি উপস্থিতি!\nজানা গেছে, সঙ্গীতসন্ধ্যায় রিতেশের ভাই ধিরাজ দেশমুখ একটি বিশেষ পারফর্মেন্স দেন। যেখানে শাহরুখও ছিলেন বিশেষ ভূমিকায়। অনুষ্ঠানে উপস্থিত হতে না পারায় সে তার বাড়িতে বসেই সঞ্চালনা করেছেন পুরো পারফর্মেন্সটি। আর শাহরুখের সেই উপস্থিতে সবাই খুশি হয়ে গেছেন।\nএছাড়াও ওই সন্ধ্যার আরো একটি বড় আকর্ষণ ছিল আফতাব শিভদেসানি এবং আশিষ চৌধুরির বিশেষ পারফর্মেন্স। তারা রিতেশের ‘মাস্তি’ ছবির গান ‘এক কাওয়ারা ফির গেয়া মারা’ গানটির মঙ্গে নাচেন। কাকতালীয়ভাবে, ‘মাস্তি’ ছবিতেও রিতেশ-জেনেলিয়ার বিয়েতেই এই গানটি দেখা যায়, যাতে সেসময় পারফর্ম করেছিলন আফতাব এবং বিবেক ওবেরয়।\nসঙ্গীতসন্ধ্যায় কনে জেনেলিয়া পরেছিলেন সাদা রঙের লেহেঙ্গা এবং বর রিতেশ গায়ে ছিল নীল রঙের শেরওয়ানি। দুই জনের পোশকের ডিজাইন করেছেন মনিশ মালহোত্রা। আর সঙ্গীতসন্ধ্যার সব ধরনে পরিকল্পনা, ডিজাইন এবং কোরওগাফির তদারকির দায়িত্বে ছিলেন পরিচালক করন জোহর।


একামত এর সময় মুয়াজ্জিনের অবস্থান - সহীহ আক্বীদাহ\nপ্রশ্নঃ সালাতের একামত দেয়ার সময় মুয়াজ্জিনের জন্য কি ইমামের ঠিক পেছনে থাকা আবশ্যক না কি তিনি কিছুটা ডানে-বামেও থেকেও একামত দিতে পারেন? আর ইমাম সাহেব নিজেও কি একামত দিতে পারবেন?\nউত্তরঃ ইমামের ঠিক পেছনে মুয়াজ্জিনের থাকার আবশ্যকতা সম্পর্কে কোন হাদিস সাব্যস্ত হয় নি। বরং হাদিসে এসেছে, রাসূল সাল্লাল্লাহু আলাইহি ওয়া সাল্লাম বলেন,\nلِيَلِني مِنْكُمْ أُولُوا الأحْلاَمِ وَالنُّهَى، ثُمَّ الَّذِينَ يَلُونَهُمْ، ثُمَّ الَّذِينَ يَلُونَهُمْ». رواه مسلم\n“আর তোমাদের মধ্যে যারা বয়ঃপ্রাপ্ত ও বুদ্ধিমান, তারাই যেন আমার নিকটে (প্রথম কাতারে আমার পেছনে) থাকে। অতঃপর যারা বয়স ও বুদ্ধিতে তাদের নিকটবর্তী তারা। অতঃপর তাদের যারা নিকটবর্তী তারা।’’\nসুতরাং সালাতে ইকামত দাতার জন্য ইমামের ঠিক পেছন বরাবর দাঁড়ানো আবশ্যক নয়। বরং সামান্য কিছু ডানে-বামে থাকলেও কোন আপত্তি নাই।\nএকামত দেওয়ার হকদারঃ\n◍ যে আজান দিয়েছে (মুয়াজ্জিন) সেই একামত দেয়ার অধিক হকদার এবং এটাই সুন্নত। যেমনঃ বিলাল রা. আজান দিতেন অতপরঃ একামতও দিতেন। তিনি আজান দিতেন কিন্তু অন্য কেউ একামত দিতেন এমন কোন তথ্য হাদিস দ্বারা সাব্যস্ত হয় নি।\n◍ অপর কোন মুসল্লিও একমত দিতে পারে যদি মুয়াজ্জিন তাকে একমত দেয়ার অনুমতি দেয় বা দায়িত্ব অর্পণ করে। কিন্তু ইমাম ও মুক্তাদির উপস্থিতিতে ইচ্ছামত অন্য কারো একামত দেয়া জায়েজ নাই। কারণ এটা অন্যের দায়িত্বে হস্তক্ষেপের শামিল। তাছাড়া এতে মুয়াজ্জিন মনে কষ্ট পেত পারে এবং মুসল্লিদের মাঝে বিশৃঙ্খলা সৃষ্টি হতে পারে।\nকখন একামত দিতে হবে?\n◍ মুয়াজ্জিন একমত দিবে ইমামের অনুমতি বা ইশারা পেলে; তার আগে নয়। (ইমামের কোন সমস্যা থাকলে ভিন্ন কথা।) যেহেতু জামাআতে সালাত পড়ানোর দায়িত্ব ইমামের উপর অর্পিত। সুতরাং জামাআত দাঁড়ানো এবং একমত দেয়া হবে ইমামের অনুমতি বা ইঙ্গিত ক্রমে।\nহাদিসে বর্ণিত হয়েছে, বিলাল রা. রাসূল সাল্লাল্লাহু আলাইহি ওয়া সাল্লাম মসজিদ সংলগ্ন তাঁর হুজরা থেকে বের না হলে একামত দিতেন না।\nতবে কোন ওজরের কারণে মুয়াজ্জিন একামত দিতে অক্ষম হলে ইমাম নিজেও একামত দিয়ে সালাত শুরু করতে পারে। এতে কোন সমস্যা নাই।\n◍ অনুরূপভাবে প্রয়োজন বশত: মুয়াজ্জিনও একামত দিয়ে ইমামতিও করতে পারে যদি ইমাম তাকে অনুমতি বা দায়িত্ব প্রদান করে অথবা কোন কারণে সে অনুপস্থিত থাকে।\nআরও পড়ুনঃ নারী ও পুরুষের সালাতে পার্থক্য\n– নূরুন আলাদ দারব-শাইখ বিন বায (রহঃ)\n– শারহুল মুমতি ২/৬৫-৬৬-শাইখ সালেহ আল উসাইমিন (রহঃ)\n– আল মুলাখখাস আল ফিকহি ১/১০০-শাইখ ফাওযান (হাফিযাহুল্লাহ)\nওজু ছাড়া আজান দেওয়া ও একটি কুসংস্কার - সহীহ আকীদাহ says:\n[…] আরও পড়ুনঃ একামত এর সময় মুয়াজ্জিনের অবস্থান […]


ভৈরবে ট্রেনে কাটা পড়ে বৃদ্ধের মৃত্যু ভৈরবে ট্রেনে কাটা পড়ে বৃদ্ধের মৃত্যু – পল্লীশক্তিবার্তা\nকিশোরগঞ্জের ভৈরবে টেনে কাটা পড়ে আফছু মিয়া (৬০) নামে এক ব্যক্তির মৃত্যু হয়েছে। মঙ্গলবার (১ জুন) সকালে মনামরা এলাকায় রেলওয়ে ব্রিজের এলাকায় এ ঘটনা ঘটে।\nনিহত আফছু মিয়া শহরের চন্ডিবের গ্রামের মো. রবিউল্লাহ মিয়ার ছেলে। পরে খবর পেয়ে ভৈরব রেলওয়ে পুলিশ নিহতের মরদেহ উদ্ধার করে।\nনিহতের পরিবার সূত্রে জানা যায়, সোমবার বিকালে কুলিয়ারচরে মেয়ের বাড়িতে যাওয়ার জন্য বের হয়। কিন্তু আজ সকালে ট্রেনে কাটা পড়ে মারা গেছে খবর পেয়ে তার মরদেহ সনাক্ত করি। এ ব্যাপারে আমাদের কারো বিরুদ্ধে কোন অভিযোগ নেই।\nভৈরব রেলওয়ে থানার উপ-পরিদর্শক মো. সহিদ উল্লাহ জানায়, স্থানীয় লোকের মাধ্যমে খবর পেয়ে ভৈরবপুরস্থ মনামরা এলাকা থেকে নিহতের মরদেহ উদ্ধার করা হয়েছে। মরদেহটি ময়না তদন্তের জন্য কিশোরগঞ্জ সদর হাসপাতাল মর্গে প্রেরণ করা হবে। প্রাথমিক ভাবে ধারণা করা হচ্ছে যে কোন ট্রেনের নিচে কাটা পড়ে মারা যেতে পারে। এ ঘটনায় পুলিশ বাদী হয়ে ভৈরব রেলওয়ে থানায় একটি অপমৃত্যু মামলা দায়ের করা হয়েছে।


প্যারা-অলিম্পিয়ান হয়ে পর্দায় আসছেন সোনাক্ষী সিনহা.! - পান্ডুলিপি\nনীড় / বিনোদন / প্যারা-অলিম্পিয়ান হয়ে পর্দায় আসছেন সোনাক্ষী সিনহা.!\nমোঃ তাকবির হাসান জুলাই ১৭, ২০১৯\tবিনোদন মতামত দিন 113 দেখেছে\nভারতীয় নারী হিসেবে প্যারা-অলিম্পিকসে প্রথম রৌপ্য পদক পান দীপা মালিক। ২০১২ সালে তাকে দেওয়া হয় অর্জুন অ্যাওয়ার্ড। এরপর ২০১৭ সালে তিনি ভারতের চতুর্থ সর্বোচ্চ বেসামরিক পুরস্কার পদ্মশ্রী পান।\nশারীরিক প্রতিবন্ধকতাকে পেছনে ফেলে জীবন সংগ্রামে জয়ী এই নারীর জীবন নিয়ে এবার বলিউডে নির্মিত হতে যাচ্ছে সিনেমা। শোনা যাচ্ছে, পর্দায় দীপা মালিক হয়ে হাজির হবেন বলিউড অভিনেত্রী সোনাক্ষী সিনহা।\nতবে সিনেমাটি নিয়ে এখনই মুখ খুলতে নারাজ ‘দাবাং’খ্যাত এই তারকা। ভারতীয় সংবাদমাধ্যমে তিনি বলেন, ‘এটা এখনো ভাবনা পর্যায় আছে। সিনেমাটিতে চুক্তিবদ্ধ হওয়ার আগে আমি কিছু বলতে চাইছি না। তবে আমি আপনাদের নিশ্চিত করে বলতে পারি, আমি যে স্ক্রিপ্ট পছন্দ করবো সেটি অবশ্যই খুব আকর্ষণীয় হবে।’\n‘আমি অনেকদিন ধরে বায়োপিকে অভিনয়ের জন্য অপেক্ষা করছি। যদি আমি সঠিকটি পাই এবং গল্প পছন্দ হয় তাহলে অবশ্যই আমি তাতে কাজ করবো,’ যোগ করেন তিনি।\nপ্যারা-অলিম্পিকসে পদকপ্রাপ্ত দীপার সঙ্গে একটি অ্যাওয়ার্ড অনুষ্ঠানে সোনাক্ষী সিনহার দেখা হয়েছিল। এ প্রসঙ্গে তিনি বলেন, ‘দীপা মালিকের সঙ্গে আমার দেখা হয়েছিল, তিনি খুব চমৎকার একজন নারী।’\nসোনাক্ষী সিনহা বর্তমানে ‘দাবাং ৩’ সিনেমা নিয়ে ব্যস্ত সময় পার করছেন। চলতি বছরেই এটি মুক্তি পাবে।\nট্যাগপ্যারা-অলিম্পিয়ান হয়ে পর্দায় আসছেন সোনাক্ষী সিনহা\nপরবর্তী মধু সেবনের ১২টি আশ্চর্য উপকারিতা.!


বাংলাবান্ধা-পঞ্চগড় জাতীয় মহাসড়কে বাড়ছে দূর্ঘটনা, শ্বাসকষ্টে পাথর শ্রমিকরা\nসড়কের দু’ধারে পাথরের স্তুপ ও বেপরোয়া ট্রলি ও অটোরিক্সার কারনে বাড়ছে দূর্ঘটনা\nপাথরভাঙা মেশিনের ধূলোয় স্বাস্থ্য ঝুঁকিতে হাজার হাজার শ্রমিক\nমুরগীর বিষ্ঠার গন্ধে পথচারীর দূর্ভোগ\nএসকে দোয়েলঃ বাংলাবান্ধা-পঞ্চগড় জাতীয় মহাসড়ক যেন বিভিন্ন কারনে প্রতিনিয়ত বাড়ছে দূর্র্ঘটনা। এসব দূর্ঘটনায় কেউ হারাচ্ছেন স্বজন, কেউ পঙ্গু হয়ে কাটাচ্ছেন দুর্বীষহ জীবন। অন্যদিকে জেলার তেঁতুলিয়া উপজেলায় পাথর শ্রমিকরা শ্রমের উপর জীবন ধারণ করলেও যান্ত্রিক শক্তি পাথরভাঙ্গা মেশিনের ধূলোয় স্বাস্থ্য ঝুঁকিতে রয়েছে হাজার হাজার শ্রমিক। তাছাড়া মহাসড়কের ধারেই কেউ কেউ মুরগীর লিটারের বস্তা রেখে দিব্বি ব্যবসা চালালেও এসব মুরগীর বিষ্ঠার দূর্গন্ধে হরহামেশায় দূর্ভোগেই ভুগছেন পথচারীরা। এই সমস্যাগুলো সমাধানে যেন হাইওয়ে পুলিশ কিংবা সওজ বিভাগের কারো এ বিষয়ে মাথা ব্যথা নেই?\nসরেজমিন ঘুরে দেখা যায়, তেঁতুলিয়া সদর হতে বাংলাবান্ধা জিরোপয়েন্ট ২০ কিলোমিটার। এই ২০কিলোমিটার রাস্তা দু’ধারেই পাথর স্তূপ। বিশেষ করে তেঁতুলিয়া চৌরাস্তা বাজার হতে কবি নজরুল বাইপাস পর্যন্ত সুরু সড়কের দু’পাশে পাথরের স্তুপ থাকায় ট্রাক-ট্রলি লোড আনলোডের কারণে সাধারণ পথচারী ও স্কুল শিক্ষার্থীদের চলাচলে পোহাতে হয় নিদারুন দূর্র্ভোগ। এছাড়া কাজী নজরুল বাইপাস হতে বাংলাবান্ধা জিরোপয়েন্ট মহাসড়কের দু’ধারে পাথরের স্তূপ ছাড়াও বিভিন্ন স্থানে ধান, পাট, গম, মরিচ তিল মাড়াইসহ বিভিন্ন গৃহস্থালী কাজের চালা হিসেবে ব্যবহার করা হচ্ছে এই জাতীয় মহাসড়ক। এদিকে বেপরোয়া ট্রলি ও অটোরিক্সা কারণে বাড়ছে দূর্ঘটনা।\nতথ্যমতে-চলতি বছরে গত ৮ মাসে বাংলাবান্ধা-তেঁতুলিয়া মহাসড়কে প্রায় ডজন খানেক সড়ক দূর্ঘটনার প্রাণহানি ঘটেছে কমপক্ষে ১০ জনের এবং আহত হয়েছে অর্ধ শতাধিক। এ ছাড়া অটোবাইক, অটো রিক্সা-ভ্যানের ছোট দূর্ঘটনা নিয়মিত ঘটেই চলেছে, যার কোন পরিসংখ্যান নেই। মহাসড়কটি কৃষকের গৃস্থালি কাজকর্মের সময় মৃত্যু হয়েছে অনেক কৃষক-কৃষানীর। এ ছাড়া হালকা মোটযান ও মটরসাইকেল আরোহী দূর্ঘটনার শিকার হয়েছে। অন্যদিকে এক শ্রেণির অসাধু ব্যবসায়ী জনসাধারণকে রীতিমত জিম্মি করে মহাসড়কের উপর অবৈধ পাথর-বালু, মুরগীর লিটার রেখে চালিয়ে যাচ্ছে ব্যবসা। মাঝে মাঝে ভ্রাম্যমান আদালতের অভিযান চললেও বন্ধ হচ্ছে না এই অবৈধ কার্যক্রম।\nমহাসড়কে দূর্ঘটনা এড়াতে সম্প্রতি তেঁতুলিয়ায় উপজেলা অনুষ্ঠিত হয়েছে ট্র্রাফিক আইন বিষয়ে অবহিতকরণ কর্মশালা। কর্মশালায় মহাসড়কের যাবতীয় সমস্যা সমাধানের বিষয় উঠে আসে। অবশ্য এর আগে এ বিষয়ে হাইওয়ে থানার কর্মকর্তা ইনচার্জ এনামুল হক প্রধান ‘কবি নজরুল স্মরণী হতে তেঁতুলিয়া চৌরাস্তা বাজার পর্যন্ত সড়কটি দেখার দায়িত্ব তেঁতুলিয়া থানা পুলিশের। এ ছাড়া মহাসড়কের দু’ধারে অবৈধ স্থাপনা সরানোর ব্যাপারে হাইওয়ে পুলিশ নিয়মিত কাজ করছে।\nউপজেলা পরিষদ চেয়ারম্যান রেজাউল করিম শাহীন বলেন, প্রতি মাসের আইন-শঙ্খলা সভায় সড়ক-মহাসড়কের বিষয়টি আলোচনায় আসে এবং উপজেলা প্রশাসনের পক্ষ থেকে একাধিকবার মাইকিং করে পাথর-বালুর স্তুপ সরানোর কথা বলা হয়েছে। কিন্তু একশ্রেণির ব্যবসায়ীরা বিষয়টি আমলে নিচ্ছে না।\nএদিকে মহাসড়কের দূর্ঘটনা ছাড়াও উপজেলার প্রধান খনিজ সম্পদ পাথর শিল্পের সঙ্গে প্রত্যক্ষ ও পরোক্ষভাবে জড়িয়ে আছে প্রায় লক্ষাধিক মানুষ। এদের অধিকাংশই নারী শ্রমিক। পাথরের উপর নির্ভরশীল এসব শ্রমিকরা সকাল সাতটা থেকে সন্ধ্যা পর্যন্ত পাথর ভাঙা মেশিনের উচ্চ শব্দ আর ধুলোবালির মধ্যে কঠোর পরিশ্র্রম করতে হয় তাদের। এ সময় ভাঙা মেশিন থেকে নির্গত পাথরের গুঁড়ো ও ধুলোবালি নাক ও শ্বাস-প্রশ্বাসের মাধ্যমে শরীরের ভেতরে ঢুকে পড়ে। সারাদিন কাজ করার পর রাতে মাথাব্যথা, সর্দি, কাশি, শ্বাসকষ্ট, ক্ষুধাহীনতা ও নিদ্রাহীনতায় ভুগছেন তারা। স্বাস্থ্য সম্পর্কে শ্রমিক-মালিক সচেতন না থাকায় ধুলোবালিবাহিত সিলিকোসিসসহ ভয়াবহ রোগ ও স্বাস্থ্য ঝুঁকিতে পড়েছে হাজার হাজার শ্রমিক।\nএ বিষয়ে উপজেলা স্বাস্থ্য কমপ্লেক্স আবাসিক মেডিক্যাল অফিসার ডা. সুমন চন্দ্র রায় জানান, ইদানীং প্রচুর শ্রমিক ধূলোবালিবাহিত রোগ-বালাই নিয়ে হাসপাতালে চিকিৎসার জন্য ভর্তি হচ্ছেন। পাথর ভাঙা মেশিন থেকে উৎপন্ন পাথরের গুঁড়ো ও ধুলোবালি সরাসরি নিশ্বাস এবং নাক ও মুখের মাধ্যমে শ্রমিকদের শরীরে প্রবেশ করছে। এটি স্বাস্থ্যের জন্য দীর্ঘমেয়াদি ক্ষতিকর। এ কারণে শ্রমিকরা শ্বাসকষ্ট, কাশি, সর্দি এমনকি ভয়াবহ সিলিকোসিস রোগে আক্রান্ত হতে পারে। তিনি পাথর ভাঙা মেশিনে কাজ করার সময় মুখে মাস্ক ব্যবহার করার পরামর্শ দেন। শ্রমিকদের অনেকেই দীর্ঘদিন কাজ করার পর শ্বাসকষ্ট, সর্দিজ্বরসহ জটিল রোগে আক্রান্ত হলেও মালিকদের পক্ষ থেকে কোনো সচেতনতামূলক ব্যবস্থা নেওয়া হয় না বলে অভিযোগ করেন শ্রমিকরা। তবে এ বিষয়ে ২৬ আগস্ট পাথর মালিক ও শ্রমিকদের স্বাস্থ্য ঝুঁকি প্রতিরোধে প্রশিক্ষণ কর্মশালার আয়োজন করে স্থানীয় সরকার বিভাগের উপজেলা পরিচালন ও উন্নয়ন প্রকল্প জাপান ইন্টারন্যাশনাল কো-অপারেশন এজেন্সী (জাইকা)।


ডেন্টাল কলেজ সহ সব শিক্ষা প্রতিষ্ঠান ৯ এপ্রিল পর্যন্ত বন্ধ - Dental Times\nডেন্টাল কলেজ সহ সব শিক্ষা প্রতিষ্ঠান ৯ এপ্রিল পর্যন্ত বন্ধ\nডেন্টাল কলেজ , ডেন্টাল ইউনিটসহ সকল শিক্ষা প্রতিষ্ঠান আগামী ৯ এপ্রিল পর্যন্ত বন্ধ ঘোষণা করেছে শিক্ষা মন্ত্রণালয়। মঙ্গলবার (২৪ মার্চ) শিক্ষা মন্ত্রণালয়ের জনসংযোগ কর্মকর্তা মো. আবুল খায়ের এ তথ্য জানিয়েছেন।\nজানা যায়, করোনার সংক্রমণ প্রতিরোধে ২৬ মার্চ থেকে ৪ এপ্রিল পর্যন্ত সারাদেশে সাধারণ ছুটি ঘোষণা করেছে সরকার। কিন্তু শিক্ষা প্রতিষ্ঠানে ৩১ মার্চ পর্যন্ত ছুটি ঘোষণা করা আছে। তাই আজ ছুটি বাড়ানোর বিষয়ে আন্তঃমন্ত্রণালয় বৈঠকের পর এ নির্দেশনা দেয়া হয়।\nএর আগে, সোমবার (১৬ মার্চ) করোনাভাইরাস সংক্রমণ প্রতিরোধে ১৮ মার্চ থেকে ৩১ মার্চ পর্যন্ত দেশের সব শিক্ষা প্রতিষ্ঠান বন্ধ ঘোষণা করা হয়েছিল। সকল শিক্ষা প্রতিষ্ঠান বন্ধের একদিন পর ১৯ মার্চ থেকে বন্ধ ঘোষণা করা হয় মেডিকেল কলেজগুলো।\nশিক্ষামন্ত্রী ডা. দীপু মনি বলেন, করোনার সংক্রমণ যাতে না ছড়ায়, তাই এ সিদ্ধান্ত। তিনি বলেন, সতর্কতামূলক ব্যবস্থার অংশ হিসেবে মন্ত্রিসভার বৈঠকে এ সিদ্ধান্ত হয়েছে।পড়াশোনর ধারাবাহিকতা রক্ষায় গ্রীষ্মের ছুটি, রোজার ছুটির সাথে প্রয়োজনে এ ছুটিকে সমন্বয় করা হবে। তখন ছুটি কমে আসতে পারে।\nউল্লেখ্য, বিশ্বব্যাপী ৩ লাখ ৮২ হাজার ১০৮ জনের শরীরে করোনা ভাইরাস শনাক্ত হয়েছে। এছাড়া এ ভাইরাসে আক্রান্ত হয়ে প্রাণ হারিয়েছেন ১৬ হাজার ৫৭৪ জন। আক্রান্তদের মধ্যে সুস্থ হয়ে বাড়ি ফিরেছেন ১ লাখ ২ হাজার ৬৯ জন। সংক্রমণ প্রতিরোধে পৃথিবীর অধিকাংশ দেশেই লক ডাউন ঘোষণা করা হয়েছে। বাংলাদেশেও ইতিমধ্যে সাধারণ ছুটিসহ আংশিক লক ডাউনের ঘোষণা দেয়া হয়েছে।\nনতুন আক্রান্ত আরও ৬, একজনের মৃত্যু: আইইডিসিআর\nমঙ্গলবার থেকে সেনা মোতায়েন : ১০ নির্দেশনা সকলের জন্য


ওটিটির জয়গান; আগামীর সিনেমার ভবিষ্যৎ – বিজয় টিভি\nওটিটির জয়গান; আগামীর সিনেমার ভবিষ্যৎ\nBy বিজয় নিউজ ডেস্ক\t On জানু ২৮, ২০২১\nবিজয় দিবস উপলক্ষে গেল বছরের ১৬ ডিসেম্বর রাত ৮টায় দেশীয় ওটিটি প্লাটফর্ম আই থিয়েটারে মুক্তি পায় সিনেমা ‘নবাব এলএলবি’। বাংলাদেশে প্রথম কোনো বাণিজ্যিক ছবি ওটিটি প্লাটফর্মে মুক্তি পায়। ওটিটির জয়জয়কার এরমধ্য দিয়েই আরও জোরালো হয়।\nশাকিব খান, মাহিয়া মাহি ও স্পর্শিয়া অভিনীত এবং অনন্য মামুন পরিচালিত এই ছবির মধ্য দিয়েই শুরু হয় দেশীয় সিনেমার নতুন যাত্রার। শুধু এই ছবিটিই নয়; নির্মাতা অনন্য মামুনের মেকআপ, সাইকো ছবিগুলো সহ বেশ কিছু ছবি এই প্ল্যাটফর্ম থেকেই মুক্তি পাবে।\nওটিটি প্ল্যাটফর্ম জি ফাইভে দ্বিতীয় বাংলাদেশী অরিজিন্যাল ‘হোয়াট দ্য ফ্রাই’ শিরোনামের স্বল্পদৈর্ঘ্য চলচ্চিত্রটি মুক্তি পায় চলতি বছরের ৯ জানুয়ারি। এটি পরিচালনা করেছেন জাতীয় পুরস্কারপ্রাপ্ত পরিচালক অনম বিশ্বাস।\nএই ওয়েব ফিল্মটিতে কেন্দ্রীয় চরিত্রে অভিনয় করেছেন অভিনেত্রী বিদ্যা সিনহা মীম ও গায়ক-অভিনেতা প্রীতম হাসান। এতে আরও অভিনয় করেছেন সাকিব বিন রশিদ ও ইরেশ যাকের। বাংলাদেশী দর্শকরা বিনামূল্যে জি ফাইভের ওয়েবসাইট ও অ্যাপে উপভোগ করার ব্যবস্থাও করা হয়।\n‘মাইনকার চিপায়’ দেশের প্রথম ওয়েব ফিল্ম যা প্রচারিত হয়েছে বিশ্বের অন্যতম জনপ্রিয় ওটিটি প্ল্যাটফর্ম জি ফাইভ’ এ। এরইমধ্যে বেশ সাড়া ফেলে দিয়েছিল ওয়েব ফিল্মটি। জি ফাইভ’ এর জন্য নির্মিত ওয়েব ফিল্মটি পরিচালনা করেছেন আবরার আতহার।\nএতে অভিনয় করেছেন জনপ্রিয় অভিনেতা আফরান নিশো, শ্যামল মাওলা ও শরিফুল রাজ। শুধু বাংলাদেশ নয়; দেশের বাইরে থেকে বেশ সাড়া পাওয়া গিয়েছিলো। তবে নির্মাণ ও গল্পের প্রেক্ষাপট তৈরির মুন্সিয়ানা দিয়ে মানুষের মন জয় করে নেয়া ওটিটিই হয়ে উঠতে পারে ভবিষ্যতের সিনেমা হল!\nঅনন্য মামুনঅভিনেতা প্রীতম হাসানঅভিনেত্রী বিদ্যা সিনহা মিমআফরান নিশোনবাব এলএলবিমাহিয়া মাহিশরিফুল রাজশাকিব খান\nপাচারকালে সাতক্ষীরা সীমান্তে শিশুসহ ২২ নারী ও পুরুষ উদ্ধার\nতামিল ছবির গল্পে অস্কারে উঠে আসছে বাংলাদেশের নাম\nস্টার সিনেপ্লেক্সে ‘স্ফুলিঙ্গ’ সিনেমার বিশেষ প্রদর্শনী অনুষ্ঠিত\nশাকিব-বুবলী’র ‘বিদ্রোহী’ সিনেমার গান ‘লাইক মেরেছি’\nঈদে কি আসছে শাকিবের সিনেমা ‘অন্তরাত্মা’ পার্ট-২’!\nপ্রকাশ পেল শাকিব-বুবলী জুটির ‘বিদ্রোহী’ সিনেমার গান\nওয়েব সিরিজ ‘কন্ট্রাক্ট’; হিরো-ভিলেন দুটোই আরিফিন শুভ\nসেন্সর ছাড়পত্র পেলো ‘স্ফুলিঙ্গ’


আপনার আজকের দিনটি কেমন কাটবে? • মুক্তমন\nআপনার আজকের দিনটি কেমন কাটবে?\nপ্রকাশিত ৩১ আগস্ট ২০১৫, ৮:১৮ পূর্বাহ্ণ\nআজকের রাশিফল: সোমবার, ৩১ অগস্ট ২০১৫\nআপনার অসাধারণ মেধা ক্ষমতার আপনার অক্ষমতাকে জয় করতে সাহায্য করবে। শুধুমাত্র ইতিবাচক চিন্তার মাধ্যমেই আপনি আপনার এই সমস্যার সমাধান করতে পারবেন। আপনার সৃজনশীল প্রতিভা সঠিকভাবে ব্যবহার করলে অত্যন্ত লাভজনক প্রমাণিত হতে পারে। বন্ধু এবং পরিবারের সদস্যরা আপনাকে ভালোবাসা এবং সহায়তা প্রদান করবে। আপনি আনন্দ প্রদান করা এবং অতীতে ভুলের কারণে ক্ষমা করার জন্য আপনার জীবন সুন্দর হয়ে উঠবে। আপনার বস আজ আপনার কাজের প্রশংসা করতে পারেন। সহায়ক গ্রহগুলি আপনাকে আজ সন্তুষ্ট বোধ করার প্রচুর কারণ এনে দেবে। আজ একটি দেবদূত মত আপনার জীবন সঙ্গী আপনার প্রতি অতিরিক্ত যত্নশীল হবেন।\nকিছু উত্তেজনা এবং মতপার্থক্য আপনাকে খিটখিটে এবং অশান্ত করতে পারে। আর্থিক দিক সামলানোর সময় বাড়তি সতর্কতা এবং যত্ন সেই ঘন্টার প্রধান মন্ত্র বলে মনে হবে। পরিবার এবং বন্ধুদের সাথে আনন্দমুখর সময়। আজ আপনি আপনার ভালোবাসার মানুষটির খুবই অভাব অনুভব করতে পারেন। যারা শিল্প এবং নাটকের সঙ্গে জড়িত আছেন তারা তাদের সৃষ্টিশীলতা সেরা স্তরে নিয়ে যাওয়ার জন্য বেশ কিছু নতুন সুযোগ পাবেন। আজ আপনি ভালো ধারণায় পূর্ণ থাকবেন এবং আপনার পছন্দের ক্রিয়াকলাপ আপনাকে প্রত্যাশা বহির্ভূত লাভ এনে দেবে। আপনার স্ত্রী সত্যিই আপনার জন্য দেবদূত, এবং আপনি আজ তা জানতে পারবেন।\nআপনি শক্তিতে পরিপূর্ণ থাকবেন এবং আজ অসাধারণ কিছু করতে পারেন। বিনোদন এবং রূপচর্চায় বেশী খরচ নয়। আপনার পদ্ধতিতে উদার হোন এবং আপনার পরিবারের সদস্যদের সাথে সুন্দর ভালোবাসার মুহূর্ত কাটান। একবার আপনার জীবনের সঙ্গে প্রেম মিলে গেলে অন্য কিছুর প্রয়োজন বোধ করবেন না। আপনি আজকে এই সত্য বুঝতে পারবেন। যৌথ উদ্যোগ এবং অংশীদারীত্ব থেকে দূরে থাকুন। যদি আপনি আজ সত্যিই উপকৃত হতে চান- তাহলে অন্যদের দেওয়া উপদেশ শুনুন। আজ, আপনি আপনার জীবন সঙ্গীর সঙ্গে বাইরে যাবেন এবং একসাথে একটি চমৎকার সময় কাটাবেন।\nদীর্ঘ অসুস্থতা অবহেলা করা উচিত নয়, এগুলি কিছু সমস্যা সৃষ্টি করতে পারে। কাউকে প্রভাবিত করার জন্য বেশী খরচ করবেন না। আজ আপনি একাকী এবং নিঃসঙ্গ বোধ করবেন-এবং বিচ্ছিন্নতার অনুভূতি আপনাকে যুক্তিগ্রাহ্য সিদ্ধান্ত নেওয়া থেকে আটকাতে পারে। ভালোবাসার গান তাদের দ্বারা শুনতে পাবেন যারা সব সময় এর মধ্যে ডুবে থাকে। আজ আপনি এই গান শুনতে পাবেন যা আপনাকে এই বিশ্বের সব গান ভুলিয়ে দেবে। আপনার আত্মবিশ্বাস বাড়ছে এবং অগ্রগতি স্পষ্ট হয়ে উঠেছে। গোপন শত্রুরা আপনার সম্পর্কে গুজব রটাতে ব্যগ্র হবে। আপনার জীবনের ভালবাসায়, আপনার স্ত্রী আজ আপনাকে একটা চমৎকার সারপ্রাইজ দিতে পারে।\nআপনি একটি মিথ্যা তথ্য পেতে পারেন যা আপনা মধ্যে মানসিক চাপ আনতে পারে। আপনি আর্থিক দিক থেকে খুব উদার হলে একটি ভ্রমণে অংশগ্রহণ করতে পারেন। আপনার পরিবারের সদস্যরা তুচ্ছ ব্যাপারকে বড় করে দেখাতে পারে। প্রেম ইন্দ্রিয়ের সীমা অতিক্রম করে যায়, কিন্তু আপনার ইন্দ্রিয় আজ ভালবাসার উচ্ছ্বাসের অভিজ্ঞতা লাভ করবে। কোনো কিছু ঘটার অপেক্ষায় থাকবেন না– নতুন সুযোগের সন্ধান করুন। রাস্তায় থাকাকালীন বেপরোয়া গাড়ি চালানো এবং ঝুঁকি নেওয়া উচিত নয়। আপনার স্ত্রীর উপদ্রুত স্বাস্থ্যর কারণে আপনার কিছু কাজ আজ ব্যাহত হতে পারে।\nআইনি বিষয়ের দরুণ কিছু উত্তেজনা সৃষ্টি হওয়া সম্ভবপর। যদিও আপনার আঙ্গুল গলে টাকা বেরিয়ে যাবে-তাহলেও আপনার সৌভাগ্যশালী নক্ষত্রগুলি টাকার প্রবাহ বজায় রাখবে। একটি নতুন পারিবারিক উদ্যোগ শুরু করার পক্ষে শুভ দিন। এটিকে সুন্দরভাবে সাফল্যমণ্ডিত করতে অন্যান্য সদস্যদের সাহায্য নিন। আপনি জনপ্রিয় হবেন এবং সহজেই বিপরীত লিঙ্গের সদস্যদের আকর্ষিত করবেন। স্থগিত প্রস্তাব বাস্তবায়িত হবে। হাত-মারফৎ বার্তা যাচাই করে নেওয়া উচিত। মতবিভেদ প্রভাব ফেলবে এবং আপনি আপনার স্ত্রীর সাথে পুনর্মিলিত হওয়া দুরূহ বোধ করবেন।\nআপনি আপনার ইতিবাচক মনোভাব এবং আত্মবিশ্বাসের সঙ্গে আপনার চারপাশের মানুষের মনে ছাপ ফেলতে পারবেন। আশীর্বাদ এবং সৌভাগ্য আপনার পথে আসায় –এবং অতীতের কঠোর পরিশ্রমগুলি ফল আনায় ইচ্ছাগুলি পূর্ণ হবে। আপনার বাচ্চাকে আপনার প্রত্যাশামত ফল করতে অনুপ্রেরিত করুন। কিন্তু তার চেষ্টা করার সাথে সাথে কোন চমত্কার আশা করবেন না। আপনার উৎসাহ স্পষ্টতই তার উদ্দীপনাকে জাগিয়ে তুলবে। একতরফা মোহ আজ সর্বনাশা প্রমাণিত হবে। আজ, আপনি জানতে পারবেন যে আপনার ভালবাসার সঙ্গীই একমাত্র জন যিনি অনন্তকাল পর্যন্ত আপনাকে ভালবাসবে। আজ প্রচুর সমস্যা থাকবে-যেগুলিতে অবিলম্বে দৃষ্টিপাত করা প্রয়োজন। আপনার ব্যস্ত সময়সূচীর জন্য আপনার স্ত্রী আজ গুরুত্বহীন ম্বোধ করতে পারেন, এবং তিনি সন্ধ্যায় অপ্রসন্নতা দেখাতে পারেন।\nঅত্যধিক দুশ্চিন্তা আপনার মানসিক শান্তি বিঘ্নিত করতে পারে।এটি এড়িয়ে চলুন, যেহেতু উদ্বেগ,বদমেজাজ এবং দুশ্চিন্তার অল্পস্বল্পও শরীরকে বিরূপভাবে প্রভাবিত করতে পারে। কোন নতুন অর্থনৈতিক সমঝোতা চূড়ান্ত হবে এবং আপনি অনেক টাকা পাবেন। আপনার বন্ধুদের যে মুহূর্তে আপনার সবচেয়ে বেশি প্রয়োজন তখন তারা আপনাকে হতাশ করবে। প্রেম বিষয়ক ব্যাপারে বলশালী হওয়া এড়িয়ে চলুন। আজ নতুন অংশীদারিত্ব আশাপ্রদ হবে। যদি আপনি আপনার জিনিসপত্র সম্পর্কে যত্নবান না হন তাহলে ক্ষয়ক্ষতি বা চুরি হতে পারে। এটি একটি অনুকূল দিন, কর্মক্ষেত্রে এটিকে ভালভাবে ব্যবহার করুন।\nশারীরিক লাভে বিশেষ করে মানসিক দৃঢ়তার জন্য ধ্যান এবং যোগ করতে শুরু করুন। আপনার পরিচিত মানুষদের মাধ্যমে উপার্জনের নতুন উত্স সৃষ্টি হবে। এমন একটি দিন যেখানে কাজের চাপ কম বলে মনে হবে এবং আপনি পরিবারের সদস্যদের সাথে সময় উপভোগ করবেন। আপনার ভালোবাসার মানুষটির সাথে একটি পিকনিকে গিয়ে মূল্যবান স্মৃতিগুলিকে আবার বাঁচিয়ে তুলুন। আপনার পদ্ধতিতে সত্যপরায়ণ এবং যথাযত হোন- আপনার দৃঢ়সঙ্কল্পতা এবং দক্ষতা লক্ষ্যণীয় হবে। সম্ভবতঃ কোন দূরের জায়গা থেকে সন্ধ্যার শেষভাগে সুখবর আসতে পারে। আপনার বিবাহিত জীবন আজ একটু সময়ের জন্য আকাঙ্ক্ষা করবে।\nকোন গাড়ি চালানোর সময়ে সতর্ক থাকুন বিশেষত বাঁকগুলিতে। কারোর অবহেলা হয়তো আপনার জন্য কিছু সমস্যার সৃষ্টি করতে পারে। বুঝে খরচ করুন এবং আজ বাজে খরচ না করতে চেষ্টা করুন। আপনি সবার চাহিদার যত্ন নিতে চেষ্টা করলে আপনি বিভিন্ন নির্দেশ মধ্যে বিধ্বস্ত হয়ে যাবেন। ব্যক্তিগত সম্পর্কগুলি সংবেদনশীল এবং ঝুঁকিপূর্ণ হবে। এমন ব্যক্তির সাথে সংযুক্ত হোন যাঁরা প্রতিষ্ঠিত এবং ভবিষ্যৎ প্রবণতা সম্পর্কে আপনাকে অন্তর্দৃষ্টি প্রদান করতে পারেন। মতামত চাইলে দেবেন, লজ্জা পাবেন না- এতে আপনি প্রশংসাই পাবেন। আজ, আপনি আপনার জীবন সঙ্গী স্যাকরিন চেয়ে মিষ্টি বুঝতে পারবেন।\nসুখী জীবনের স্বার্থে নিজের একগুঁয়েমি দূর করুন, এরফলে নিছক সময় নষ্ট হয়। আপনার পরিচিত মানুষদের মাধ্যমে উপার্জনের নতুন উত্স সৃষ্টি হবে। বন্ধুদের সঙ্গে আপনি স্বাচ্ছন্দ্য বোধ করবেন। আপনার সঙ্গীকে আপনার অবস্থান বোঝতে অসুবিধা হবে। সহকর্মীদের সামলানোর সময় কৌশলের প্রয়োজন। আপনার রসালো বোধ আপনার শ্রেষ্ঠ সম্পদ হতে পারে। আজ, আপনি আবেগ তাড়িত হয়ে অনুভব করতে পারেন যে একটি সামান্য কলহের কারণে আপনাদের বৈবাহিক বন্ধন দূর্বল হয়ে পরেছে।\nআপনার মুগ্ধকারী আচরণ মনোযোগ আকর্ষণ করবে। আপনার খরচ বাজেট অতিক্রম করায় আপনার অনেক চলমান প্রকল্প আকস্মিক স্থগিতাদেশ জারি করতে হতে পারে। বৈবাহিক বন্ধনে প্রবেশ করার জন্য ভালো সময়। আজকে প্রেমে যন্ত্রণার মুখোমুখি হওয়া সম্ভবপর। আপনার বেশি শক্তি ক্ষমতা আছে যা আপনার পেশাদারী প্রচেষ্টায় কাজে লাগানো উচিত। সফর করার পক্ষে দিনটি ভালো নয়। কোনও জিনিসের জন্য আপনার স্ত্রীর কাছে শুধু কোনও অভিযোগ করবেন না, তিনি এমনিতেই একটি খারাপ মেজাজে আছেন। এটি একটি বাজে দিন হয়ে যেতে পারে।


শ্রেষ্ঠ গুগল Sony Xperia go ST27 / ST27i / advance ST27a (Sony Lotus) সিমিউলেশন সফটওয়্যার ডাউনলোড\nবেস্ট মোবাইল সিমিউলেশন জন্য অ্যাপ্লিকেশন Sony Xperia go ST27 / ST27i / advance ST27a (Sony Lotus)\nআপনি শুধু একটি laidback ক্রান্তীয় দ্বীপে একটি আইসক্রীম দোকান একটি সহজ কাজ শুরু করেছি, কিন্তু বাবা Louie এর বিশ্বস্ত গ্রাহক সব অবকাশ জন্য দ্বীপে এসে পৌঁছলে জিনিস অস্থির পেতে! বাবা Louie এর রেস্টুরেন্ট সিরিজের এই নতুন কিস্তি, আপনি, উপাদানগুলো যোগ syrups এবং আইসক্রীম মিশান, toppings, যোগ এবং আপনার অপেক্ষা গ্রাহকদের অনন্য Freezeria Sundaes পরিবেশন করতে হবে. এই সর্বশেষ খেলা syrups অত্যাধিক, candies, এবং হিসাবে আপনি খেলা আনলক যে toppings, এবং আপনার আইসক্রীম sundaes সঙ্গে তাপ বীট খুঁজছেন নতুন এবং ফিরে গ্রাহকদের বিভিন্ন বৈশিষ্ট্য. সময় ব্যবস্থাপনা এবং সিরিজের গেমপ্লের হাত অন উপাদানের মিশ্রণ এবং ফলের টুকুরা কাপ মধ্যে আইসক্রীম ঠিক পরিমাণ ভজনা সম্পর্কিত নতুন চ্যালেঞ্জ দিয়ে ফিরে. চ্যালেঞ্জিং "ক্লোজার" গ্রাহকদের এবং আইসক্রীম ভজনা যখন উপার্জন "Papa এর Taco মিয়া!", সেইসাথে সাপ্তাহিক paychecks, আপগ্রেড, এবং 80 মধ্যে খেলা ব্যাজ থেকে খাদ্য সমালোচক...\nবাস্তব সময়ের বিস্ফোরক 3D ট্যাঙ্ক যুদ্ধ. Piloting আপনার নতুন উন্নত ট্যাংক, আলফা নামক কোড, আপনি যেমন ট্যাংক, প্লেন, বন্দুক এ এবং আরো হিসাবে বিভিন্ন ইউনিটের সঙ্গে এটি শুটিং করা হবে. আপনার প্রধান কামান অগ্নি এবং শত্রু টুকরা explodes হিসাবে �?ড়ি. শত্রু প্লেন অথবা আপ ফুঁ প্রয়োজন যে অন্য কিছু আনা নিচে আপনার গাইডসহ মিসাইল ব্যবহার করুন! ফোন এক্সেস ইন্টারনেট উচ্চ স্কোর আইডি...\nএকটি Pizzeria pizzas কাজ করে, তাহলে স্বাভাবিকভাবেই একটি Burgeria বার্গার সরবরাহ করা যাবে. তবে, বাবা এর Burger যাতে কোনো সুস্বাদু হ্যামবার্গার বা চীজ বার্গার করতে হবে, এবং এটা ঠিক তাই তার গ্রাহকের �?টবে তারা আসতে যত picky হয়. বাবা এর Pizzeria এই চরম পরিণাম, আপনি বিল্ডিং, এবং শহরে craziest বার্গার ভজনা, Marty বা Rita, রান্না হয় হিসাবে খেলা. পদমর্যাদার আপ কাজ এবং একটি Patty আলোকসম্পাতের মাস্টার হয়ে...


ভিসির বাসায় হামলাকারীদের শাস্তি পেতে হবে: ওবায়দুল কাদের\nসোমবার, ০৯ এপ্রিল, ২০১৮, ০৯:৩৩:২৫\nনিউজ ডেস্ক : ঢাকা বিশ্ববিদ্যালয়ের উপাচার্য মোহাম্মদ আখতারুজ্জামানের বাসায় যারা আক্রমণ করেছে তাদেরকে শাস্তি পেতে হবে বলে ঘোষণা দিয়েছেন সড়ক পরিবহন ও সেতুমন্ত্রী এবং ক্ষমতাসীন আওয়ামী লীগের সাধারণ সম্পাদক ওবায়দুল কাদের।\nআজ সোমবার রাজধানীর সচিবালয়ে বিদ্যমান কোটা ব্যবস্থায় পরিবর্তনের দাবিতে আন্দোলনরত চাকরি প্রত্যাশীদের সঙ্গে এক বৈঠক শেষে তিনি সাংবাদিকদের এ কথা জানান।\nভিডিও ফুটেজ দেখে হামলাকারীদের চিহ্নিত করা হবে বলেও তিনি উল্লেখ করেন। তবে কোন নিরপরাধ ব্যক্তিকে যেন এ ঘটনায় গ্রেফতার করা না হয় সে বিষয়েও আইনশৃঙ্খলা বাহিনীকে সতর্ক করেন ওবায়দুল কাদের।\nমন্ত্রী বলেন, “ভিসির বাড়িতে আক্রমণকারীদের শাস্তি পেতে হবে। কোটা সংস্কারের বিষয়ে তার কোন সংশ্লিষ্টতা নেই। তিনি ও তার পরিবার কেনো আক্রান্ত হলেন? যারা সত্যিকার অর্থে আক্রমণকারী তাদের ধরার জন্যে পুলিশকে বলা হয়েছে।”\nউল্লেখ্য, রাত পৌনে ২টার দিকে ছাত্ররা ফটক ভেঙে উপাচার্যের বাসভবনে ঢুকে পড়েন। এসময় তারা উপাচার্যের কাছে জানতে চায় ক্যাম্পাসে গুলি কেন?, পুলিশ কেন? এক পর্যায়ে ছাত্ররা বাসভবনের ভেতরে ঢুকে ভাঙচুর করে ও তিনটি গাড়িতে আগুন ধরিয়ে দেন বলে প্রত্যক্ষদর্শী ও ফায়ার সার্ভিস সূত্রে জানা যায়।


যে ১০টি কারণে বাংলাদেশে ক্রিকেট নিষিদ্ধ হওয়া উচিত, যে ১টি কারণে চালু রাখা উচিত - জিনিউজ বিডি ডটকম\nHome মতামত যে ১০টি কারণে বাংলাদেশে ক্রিকেট নিষিদ্ধ হওয়া উচিত, যে ১টি কারণে চালু...\nউৎসর্গ: প্রয়াত কৃকেটার মইনুদ্দিন মাহমুদ-এর (১৯৩৫-১৯৮৪) পুণ্য স্মৃতির প্রতি\nপঞ্চাশের দশকের গোড়াতে ঢাকায় আমার স্কুল ও কলেজ জীবনের খুব প্রিয় বন্ধু ছিলেন মইনুদ্দিন মাহমুদ। আমরা পুরানা পল্টনে একই পাড়াতে থাকতাম এবং কৃকেট খেলতাম। তাকে মইনু বলে ডাকতাম। সে ছিল কৃতি সাহিত্যিক শামসুন্নাহার মাহমুদ-এর ছোট ছেলে এবং কলকাতা মোহামেডান স্পোর্টিং ক্লাবের কৃতি ফুটবলার (পরবর্তীকালে পূর্ব পাকিস্তানের স্বাস্থ্যমন্ত্রী) হাবিবুল্লাহ বাহার-এর ভাগনে। মামার খেলোয়াড়ি গুণটা পেয়েছিল মইনু। সে খুব ভালো গোলকিপার ছিল এবং ক্রমেই গোটা পাকিস্তানে তার নাম ছড়িয়ে পড়েছিল ভালো স্পিন বোলার রূপে।\nআমরা যখন ঢাকা ইউনিভার্সিটিতে, তখন মামার মতোই দীর্ঘদেহী, প্রায় ছয় ফিট লম্বা ও সুস্বাস্থ্যের অধিকারী মইনুকে পাকিস্তান ন্যাশনাল কৃকেট টিমের জন্য খেলতে ডাকায় খুব খুশি হয়েছিলাম। সেই সময়ে আবদুল হাফিজ কারদার-এর ক্যাপ্টেনসিতে ব্যাটসম্যান হানিফ মোহাম্মদ ও ফাস্ট বোলার ফজল মাহমুদ প্রমুখের টিম আন্তর্জাতিকভাবে সুনাম অর্জন করেছিল। সেই টিমের পক্ষে সেই প্রথম একজন বাংলাদেশিকে খেলার জন্য করাচিতে ডেকে পাঠানোতে আমরা সবাই গর্বিত হয়েছিলাম। ঢাকায় সাগ্রহে অপেক্ষা করছিলাম টেস্ট ম্যাচে মইনুরের পারফরম্যান্স কেমন হবে সেটা জানার জন্য। তখনকার যুগে টেলিভিশন ছিল না। এমনকি শর্ট ওয়েভ রেডিও সুলভ ছিল না। পূর্ব পাকিস্তানে স্বল্প পৃষ্ঠার দৈনিক পত্রিকাগুলোতে স্পোর্টসের খুব কম খবর থাকত। তাই পশ্চিম পাকিস্তানে মইনু কেমন খেলছিল সেটা জানার উপায় ছিল না। টেস্ট ম্যাচের সংবাদেও তার নাম এল না।\nমইনু ঢাকায় ফিরে আসার পরে জেনেছিলাম তার কি হয়েছিল। কারদার তাকে নেট প্র্যাকটিসেরও সুযোগ দেননি। এমনকি কৃকেট গ্রাউন্ডেও মইনু যেতে পারেনি। প্র্যাকটিস সেশনে গ্রাউন্ডে প্লেয়ারদের নিয়ে যাওয়ার জন্য হোটেলে সকাল বেলায় বাস এলে প্রথম দিনেই কারদার তাকে হোটেলে থেকে যাওয়ার উপদেশ দিয়েছিলেন। হোটেলের লবিতে সমবেত অন্যান্য পাকিস্তানি প্লেয়ারদের সামনে এভাবে অপমানিত হওয়ার পরে মইনু ফার্স্ট অ্যাভেইলেবল ফ্লাইটে ঢাকায় ফিরে এসেছিল। এভাবেই একজন বাংলাদেশি প্লেয়ারের ন্যাশনাল কৃকেট টিমে খেলার সম্ভাবনা শেষ হয়ে গিয়েছিল।\nআর শুরু হয়েছিল পশ্চিম পাকিস্তানের প্রতি আমাদের ঘৃণা। সেই পুঞ্জীভূত ঘৃণার শেষে পূর্ব পাকিস্তান রূপান্তরিত হয় আজকের বাংলাদেশে। আজ যখন বাংলাদেশের ন্যাশনাল কৃকেট টিম বিদেশে ভালো পারফর্ম করে তখন মইনুর সেই হাস্যোজ্জ্বল চেহারার কথা মনে পড়ে। সে শুধু স্পিন বোলারই ছিল না- ভালো উইকেটকিপার ও ব্যাটসম্যানও ছিল।\nআমি যখন স্পোর্টস রিপোর্টারের কাজ করতাম তখন ম্যাচ শেষে রিপোর্ট লিখতাম ঢাকা স্টেডিয়াম সংলগ্ন সলিমাবাদ রেস্টুরেন্টে। ম্যাচের সব বিশ্লেষণ মইনুই দিত – আমি শুধু লিখতাম।\nশামসুন্নাহার মাহমুদের বড় ছেলে ছিলেন সুদর্শন ও স্মার্ট মামুন মাহমুদ। তিনি ছিলেন পুলিশের ডিআইজি রূপে রাজশাহী জোনে কর্মরত। মুক্তিযুদ্ধের প্রথম পর্যায়ে ২৭/২৮ মার্চ ১৯৭১-এ পাকিস্তানি বাহিনী মামুনকে তার অফিস থেকে তুলে নিয়ে যায়। মামুন নিখোজ হয়ে যান। সম্প্রতি তাকে মরণোত্তর রাষ্ট্রীয় পুরস্কার দেওয়া হয়েছে।\nহাবিবুল্লাহ বাহার ও তার বোন শামসুন্নাহার (কবি নজরুল তাদের বাহার-নাহার নামে ডাকতেন) উভয়েই ছিলেন পাকিস্তানের পক্ষে সক্রিয়, লেখায় ও অন্যান্য কাজে। কিন্তু শামসুন্নাহার মাহমুদের ছোট সন্তান মইনু হয়েছিল পাকিস্তান কৃকেট কর্তৃপক্ষ কর্তৃক অবহেলিত এবং বড় সন্তান মামুন হয়েছিলেন পাকিস্তান সেনাবাহিনী কর্তৃক অপহৃত।\nতারপর মার্চ ১৯৭১-এ বাংলাদেশবাসী ঐক্যবদ্ধ হয়েছিল পাকিস্তানের বিপক্ষে। ইনডিয়া তখন সাহায্য করেছিল বাংলাদেশকে।\nনিয়তির কি অদ্ভুত পরিহাস!\n৪৪ বছর পরে মার্চ ২০১৫-তে আবারও বাংলাদেশ ঐক্যবদ্ধ হয়েছিল-তবে এবার ইনডিয়ার বিরুদ্ধে!\nএই বিশাল কন্ট্রাস্ট বা বৈপরীত্যে গভীরভাবে ভেবে দেখা উচিত হবে।\nসেই পঞ্চাশের দশকে পশ্চিম পাকিস্তানের বিরুদ্ধে সঞ্চারিত ঘৃণা বিশ বছর পরে সত্তরের দশকে বাংলাদেশিদের করেছিল বিদ্রোহী এবং জয়ী। এই উপমহাদেশ হয়েছিল ত্রিখণ্ডিত। তাহলে ভেবে দেখতে হবে ২০১৫-তে ইনডিয়ার প্রতি ক্ষুব্ধ বাংলাদেশিদের অনুভূতি এখন থেকে বিশ বছর পরে এই উপমহাদেশকে কোথায় টেনে নিয়ে যাবে এবং কিভাবে?\nপাশাপাশি এটাও মনে রাখতে হবে কোনো অনাকাক্ষিত পরিস্থিতি থেকে উপমহাদেশকে বাচিয়ে রাখতে হলে প্রধান দায়িত্বটা নিতে হবে বড় দেশ ইনডিয়াকেই। দূরদর্শী হতে হবে ইনডিয়াকে। শুধু কৃকেট, ডিশ টিভি, হিন্দি-বাংলা মুভি ও বিজনেসই নয় -পলিটিক্সের ক্ষেত্রেও বাংলাদেশের জনমতকে বিবেচনায় রাখতে হবে ইনডিয়াকে।\nএই মুহূর্তে যে আওয়ামী লীগ সরকার বাংলাদেশে ক্ষমতাসীন রয়েছে শুধু তাদের মতামতের ওপর নির্ভরশীল হলে ইনডিয়া ভুল করবে। যেমন ভুল করেছিলেন ২০১৩-তে ঢাকায় সফরকারী ইনডিয়ান পররাষ্ট্র সচিব সুজাতা সিং এবং যে ভুলের মাশুল তাকে দিতে হয়েছে মোদি সরকার ক্ষমতাসীন হওয়ার পরে। সুজাতা সিং বরখাস্ত হয়েছেন। আশা করা যায় বাংলাদেশকে নতুন চোখে দেখার ধারাবাহিকতা মোদি সরকার বজায় রাখবে।\nবলা বাহুল্য, ক্ষমতাসীন আওয়ামী সরকার ঠিক এর বিপরীতটাই চাইবে। তারা ইনডিয়া তোষণ নীতি বজায় রেখে মোদি সরকারকে হাতে রাখতে চাইবে। সে ক্ষেত্রে নিউ জিল্যান্ড-অস্ট্রেলিয়া সদ্য সমাপ্ত কৃকেট ওয়ার্ল্ড কাপ বাংলাদেশ সরকারকে বিব্রতকর অবস্থায় ফেলে দিয়েছে। কৃকেটকে কেন্দ্র করে গোটা বাংলাদেশ ইনডিয়া বিরোধী হয়ে পড়েছে।\nএই বিড়ম্বনা থেকে আওয়ামী সরকারের মুক্তি পাওয়ার লক্ষ্যে বাংলাদেশে কৃকেট নিষিদ্ধ করার ১০টি কারণ আছে। তবে যারা কৃকেটপ্রেমী এবং যারা বাংলাদেশে কৃকেট চালু থাকুক, সেটা চান, তাদের পক্ষেও ১টি বড় কারণ আছে।\n১৯ মার্চ ২০১৫-তে অনলাইন কৃকেট কান্টৃ-তে নিশাত পাই বৈদ্য রিপোর্ট করেন, “সব সময় ইফস (ifs) অ্যান্ড বাটস (buts) থাকে। অর্থাৎ, যদি (if) ওটা হতো এবং কিন্তু (but) ওটা হলে -ইত্যাদি। তারপরও বলতে হবে বাংলাদেশে কৃকেট টিম নিজেদের দুর্ভাগা রূপে গণ্য করতে পারে মেলবোর্ন আইসিসি কৃকেট ওয়ার্ল্ড কাপ ২০১৫-র কোয়ার্টার ফাইনালের পরে। দুটো আম্পায়ারিং ডিসিশন বাংলাদেশের পক্ষে যদি যেত সে ক্ষেত্রে হয়তো ম্যাচের স্রোত তাদের অনুকূলে বইত। কিন্তু তা হয়নি। ফলে ইনডিয়া স্বস্তির নিঃশ্বাস ফেলে এবং তাদের (ইনডিয়ার) দুজন ব্যাটসমেন ম্যাচের ওপর বিশাল প্রভাব বিস্তার করতে পারেন। যদি ইনডিয়া এই ম্যাচে জেতে তাহলে আম্পায়ার দুজন এবং ডিসিশন রিভিউ সিসটেম (Decision Review System, ms‡ÿ‡c DRS ev wWAviGm) নিয়ে প্রণ্ড বিতর্ক চলতে থাকবে।”\n“যখন সুরেশ রায়না ১০ রানের মাথায় ছিলেন, তখন মাশরাফি মোরতজার বল তাকে স্টাম্পের সামনে হিট করে। আম্পায়ার ইয়েন গুল্ড তাকে আউট দেন না। তখন থার্ড আম্পায়ারের কাছে বাংলাদেশ রিভিউ চায়। প্রথম নজরে মনে হয়, বল সুরেশকে হিট করেছিল স্টাম্পের সামনে এবং যদি সেটা সুরেশ পা দিয়ে না ঠেকাতেন তাহলে বল স্টাম্পে হিট করত। এরপরে বল ট্র্যাকার দিয়ে চেক করালে দেখা যায় বল লেগ স্টাম্পের খুবই অল্প দূর দিয়ে গেছে। বলের কিছু পার্ট লাইনের মধ্যে ছিল Ñ কিছু পার্ট বাইরে ছিল। এর ফলে থার্ড আম্পায়ার বাধ্য হন ফিল্ড আম্পায়ারের সিদ্ধান্তকে সমর্থন দিতে। কিন্তু রায়নাকে যদি ফিল্ড আম্পায়ার আউট দিতেন এবং যদি ইনডিয়া তার বিরুদ্ধে রিভিউ চাইত তাহলে, তাকে (রায়নাকে) প্যাভিলিয়নে ফিরে যেতে হতো।”\n“দ্বিতীয় বিতর্কিত কলটি হয় ৪০তম ওভারে। তখন রুবেল একটা উচু ফুল টস বল করেন রোহিত শর্মাকে। রোহিত স্কোয়ার লেগে মারলে সহজেই ক্যাচটি লুফে নেন ইমরুল কায়েস। কিন্তু আম্পায়ার সিগনাল দেন ওটা নো-বল হয়েছিল উচ্চতার কারণে। রিপ্লেতে দেখা যায় ব্যাটের সঙ্গে পয়েন্ট অফ কনটাক্টে বলটা ঠিক কোমর উচ্চতায় ছিল এবং বাংলাদেশ তাকে (রোহিতকে) গণ্য করতে পারত। সেই সময়ে রোহিতের রান সংখ্যা ছিল ৯০ এবং তিনি আরো ৪৭ রান করে মোট নিজস্ব ১৩৭ রানের মাথায় আউট হন। রায়না ১০ রানের মাথায় বেচে যাওয়ার পরে মোট নিজস্ব ৬৫ রানে আউট হন। (অর্থাৎ এই দুই ব্যাটসমেন ৪৭+৫৫ = ১০২ রান বেশি করার পরে) ম্যাচের মোড় ঘুরে যায় এমন একটা সময়ে যখন ইনডিয়া বিপদে পড়েছিল।”\nবাংলাদেশ বলতে পারে এই দুই ব্যাটসমেন তখন আউট হয়ে গেলে ইনডিয়ার পক্ষে মোট দলীয় ৩০২ রান করা সহজ হতো না।\nএকই দিনে লন্ডনের দি গার্ডিয়ান পত্রিকার অনলাইনে দিলীপ প্রেমচন্দরণ রিপোর্ট করেন, “খুব কম সময়েই স্কোর কার্ড একটি ম্যাচের ফুল স্টোরি তুলে ধরে। ঠিক তাই হয়েছে মেলবোর্নে ওয়ার্ল্ড কাপ কৃকেটের কোয়ার্টার ফাইনালে ইনডিয়া বনাম বাংলাদেশের ম্যাচে। স্কোর কার্ড দেখায় ইনডিয়া ১০৯ রানে সহজে জিতেছে। ১২৬ বলে রোহিত শর্মার চমৎকার ১৩৭ রান এবং উমেশ যাদব ও মোহাম্মদ শামি-র আগুন ঝরা বোলিংয়ের কথা হেডলাইনে থাকবে। কিন্তু এই ম্যাচের এক-চতুর্থাংশের বেশি সময়ে (অর্থাৎ টসে জিতে ইনডিয়া যখন ব্যাট করছিল) বাংলাদেশ আধিপত্য বিস্তার করেছিল।\nএক সময় ইনডিয়া ২ উইকেট হারিয়ে ৯৯ রানে হিমশিম খচ্ছিল। এই দুই উইকেটের মধ্যে একটি ছিল তাদের স্টার ব্যাটসমেন বিরাট কোহলি। কিন্তু দুটো আম্পায়ারিং ডিসিশন – একটি মার্জিনাল এবং অপরটি কন্ট্রোভার্শিয়ালের ফলে – মনে হয় বাংলাদেশ হতোদ্যম হয়ে যায়। এর পরে শেষ ১৫ ওভারে ইনডিয়া মহানন্দে ১৪৭ রান তাদের দলীয় স্কোর কার্ডে যোগ করতে পারে।”\nনিশাত পাই বৈদ্য ও দিলীপ প্রেমচন্দরণ তাদের রিপোর্টে তৃতীয় একটি বিতর্ক এড়িয়ে গেছেন। সেই বিতর্কটি ওঠে বাংলাদেশ যখন ব্যাট করছিল। এর আগের রাউন্ডে ইংল্যান্ড ও নিউ জিলান্ডের বিপক্ষে পরপর দুটি সেঞ্চুরি হাকানো মাহমুদুল্লাহ ব্যাট করছিলেন। তিনি ও সৌম্য সরকার জুটি ৪০ রান যোগ করেন যদিও প্রয়োজনীয় রান রেট থেকে তারা ক্রমেই পিছিয়ে পড়ছিলেন। মোহাম্মদ শামিকে এই পর্যায়ে তার প্রথম দুই ওভারে ১৮ রান দিতে হয়েছিল। শামির তৃতীয় ওভারে মাহমুদুল্লাহ সজোরে বল হাকান। হয় চার অথবা ছয় রান হবে Ñ এমনটা যখন দর্শকরা ভাবছিলেন, তখন ফাইন লেগে ধাওয়ান বলটা ক্যাচ করেন। কিন্তু এই একশনে ধাওয়ান মাঠের সীমানার বাইরে চলে যান এবং তাৎক্ষণিকভাবে মাঠের মধ্যে ফিরে আসেন।\nআম্পায়ার মাহমুদুল্লাহকে আউট দেন। এতে বাংলাদেশি দর্শকরা প্রচ- ক্ষুব্ধ হয়। তারা ভাবে আম্পায়ারবৃন্দ কোনো বিশেষ প্রভাবে রায় দিচ্ছেন। তারা মনে করিয়ে দেন ইয়েন গুল্ড (ইংল্যান্ড) ও আলিম দার (পাকিস্তান) উভয়েই ইনডিয়ান কৃকেট পৃমিয়ার লিগে নিয়মিত আয় করেন।\nবলা যায় এই তিনটি আম্পায়ারিং ডিসিশনে বাংলাদেশ কোয়ার্টার ফাইনাল থেকে বাদ যায় এবং ইনডিয়া উঠে যায় সেমিফাইনালে, আর তখন থেকেই স্টেজ সেট হয় ওই মেলবোর্নেই ইনডিয়া তার প্রতিদ্বন্দ্বীর বিরুদ্ধে কেমন পারফর্ম করে সেটা দেখার জন্য বাংলাদেশির অদম্য আগ্রহ। বৃহস্পতিবার ২৬ মার্চ ২০১৫-তে সকাল থেকে বাংলাদেশিদের ঘরে ঘরে সকাল ন’টা থেকে টিভি অন হয়ে যায়। কাজের বুয়া থেকে ড্রাইভার, ছাত্র থেকে টিচার, অফিস স্টাফ থেকে বস, সবাই টিভিতে ইনডিয়া-অস্ট্রেলিয়ার সেমিফাইনাল ম্যাচটি দেখতে থাকেন। স্বাধীনতা দিবস উপলক্ষে এদিন বাংলাদেশে পাবলিক হলিডে থাকায় মানুষের স্বতঃস্ফূর্ত ভিড় ছিল টিভি সেটের সামনে। এদের সম্মিলিত হর্ষধ্বনি, শীষ ও চিৎকার প্রথমে ওঠে টসে অস্ট্রেলিয়ার জয় সংবাদে।\nঅস্ট্রেলিয়া ব্যাটিংয়ের সিদ্ধান্ত নেয়। দলের মাত্র ১৫ রানের এবং ব্যক্তিগত ১২ রানের মাথায় ওয়ার্নার বিদায় নিলেও স্টিভেন স্মিথ ও অ্যারন ফিঞ্চ-এর সেকেন্ড উইকেট জুটি যখন দলীয় রান ১৯৭-এ পৌছে দেন তখন সবাই প্রায় নিশ্চিত হয়ে যান যে অস্ট্রেলিয়ার মোট রান সংখ্যা ৩০০ ছাড়িয়ে যাবে এবং ইনডিয়ার পক্ষে সেটা অতিক্রম করা সম্ভব হবে না। অন্যভাবে বলা চলে তখন বিশ্ব জুড়ে দর্শকরা বুঝতে পারেন, বাংলাদেশের ভাগ্যে যা ঘটেছিল সাত দিন আগে একই মাঠে -তার পুনরাবৃত্তির শিকার অস্ট্রেলিয়া হবে না।\nআর তাই অস্ট্রেলিয়ার ব্যাটিংয়ের সময়ে প্রতিটি ৪ ও ৬ রানের হিটে আকাশ কাপানো হর্ষধ্বনি উঠতে থাকে বাংলাদেশে। ৫০ ওভারে ৭ উইকেটে অস্ট্রেলিয়া তাদের খেলা শেষ করে। ইনডিয়া আসে ব্যাট করতে।\nএই সময়ে মেলবোর্ন স্টেডিয়ামে হর্ষধ্বনি উঠতে থাকে ইনডিয়ার পক্ষে। কারণ উপস্থিতির ৭০% শতাংশই ছিল ইনডিয়ান। কিন্তু বাংলাদেশে এবং প্রবাসী বাংলাদেশিদের ঘরে ঘরে হর্ষধ্বনি উঠতে থাকে দলীয় ৭৬ রান ও নিজস্ব ৪৫ রানের মাথায় ধাওয়ানের আউট হওয়া থেকে। এরপর প্রতিটি ইনডিয়ান উইকেট পতনে বাংলাদেশি দর্শকরা তীব্র উত্তেজনা ও প্রচণ্ড উৎসাহে হইচই করতে থাকেন। ঢাকায় টিএসসিতে খবর পৌছে যায় বিভিন্ন হল থেকে ছাত্ররা মিছিল করতে আসবে – জুতা ও ঝাড়ু হাতে। সত্যিই তাই হয়। ইনডিয়ান ব্যাটসম্যানদের মধ্যে একমাত্র ক্যাপ্টেন এম এস ধোনি হাফ-সেঞ্চুরি ক্রস করতে পারেন। ৭ উইকেটে দলীয় ২৩১ রানে ও ব্যক্তিগত ৬৫ রানের মাথায় ধোনি আউট হয়ে যাওয়ার পরে অস্ট্রেলিয়ার জয় প্রায় নিশ্চিত হয়ে যায়।\nবাংলাদেশ সময় বিকাল সাড়ে পাচটার দিকে ৪৬.৫ ওভারে ইনডিয়া অল আউট হয়ে যায়। অস্ট্রেলিয়া জয়ী হয় ৯৫ রানে। বিভিন্ন স্থানে মিষ্টি বিতরণ ও খাওয়া হয়। ব্যাটিং, বোলিং ও ফিলডিং – সব ক্ষেত্রেই ইনডিয়ার চাইতে অনেক সুপিরিয়র পারফর্মেন্সে অস্ট্রেলিয়া জয়ী হয়। ম্যান অফ দি ম্যাচ হন সেঞ্চুরি হাকানো স্টিভেন স্মিথ।\nঢাকা থেকে মেলবোর্নের ফ্লাইং দূরত্ব হচ্ছে ৮,৯০০ কিলোমিটার (৫,৫৩১ মাইল) এবং এয়ারবাস এ৩২০-তে ফ্লাই করলে সময় লাগবে ১১ ঘণ্টা।\nকিন্তু তাতে কি? সেই মুহূর্তে প্রতিটি বাংলাদেশি কৃকেটপ্রেমী পারলে ওই দূরত্ব অতিক্রম করে মেলবোর্নে গিয়ে অস্ট্রেলিয়ানদের কংগ্রাচুলেশন্স জানিয়ে আসত।\nআর সে জন্যই আওয়ামী লীগ সরকারের উচিত হবে এখনই বাংলাদেশে কৃকেট খেলা নিষিদ্ধ করা। যে ১০টি কারণে আওয়ামী লীগ সরকারকে অবিলম্বে এই পদক্ষেপ নিতে হবে সেটা নিচে দেওয়া হলো।\nবিবিসি ইংলিশ ডিকশনারিতে ইংরেজি শব্দ আম্পায়ারের মানে হচ্ছে, কৃকেট অথবা টেনিসের মতো খেলায় আম্পায়ার হচ্ছে সেই ব্যক্তি যার দায়িত্ব হচ্ছে, ম্যাচটি ন্যায়ভাবে খেলা হচ্ছে এবং কোনো নিয়ম ভঙ্গ হচ্ছে না সেটা নিশ্চিত করা (In games such as cricket or tennis, the umpire is the person whose job is to make sure the game is played fairly and the rules are not broken)। বাংলাদেশিদের কাছে কৃকেট আম্পায়ারদের বিষয়ে এমন ধারণাই প্রচলিত ছিল ১৯ মার্চ ২০১৫ পর্যন্ত। কিন্তু বিতর্কিত তিনটি সিদ্ধান্ত বাংলাদেশের প্রতিকূলে যাওয়ায় এবং পরিণতিতে কোয়ার্টার ফাইনাল থেকে বিদায় নেওয়ায় কৃকেট আম্পায়ারদের প্রতি বাংলাদেশের প্রচ- অনাস্থা ও অশ্রদ্ধার সৃষ্টি হয়েছে। এটা কৃকেটের সামগ্রিক পরিবেশের জন্য অমঙ্গলজনক। কৃকেট আম্পায়ারদের প্রতি বাংলাদেশিদের এই হীন মনোবৃত্তিকে অঙ্কুরে বিনাশ করতে হলে কৃকেট খেলাই নিষিদ্ধ করতে হবে বাংলাদেশে।\nএক সময়ে কৃকেট ম্যাচে দুজন আম্পায়ার মাঠে উপস্থিত থাকতেন। কিন্তু লেগ বিফোর উইকেট বা এলবিডাবলিউ (খইড) ডিসিশনে এবং রান আউট ডিসিশনে ফিল্ড আম্পায়ারদের গুরুতর ভুল হতে থাকলে শ্রীলংকান টেস্ট কৃকেটার ও বর্তমানে কৃকেট কলামিস্ট মাহিন্দ বিজয়সিংহে তৃতীয় বা থার্ড আম্পায়ারের চিন্তা করেন। তার এই চিন্তা বাস্তবায়িত হয় নভেম্বর ১৯৯২-এ ডারবান শহরে কিংসমিড গ্রাউন্ডে। সেই সময়ে সাউথ আফৃকা বনাম ইনডিয়া টেস্ট সিরিজ চলছিল। কার্ল লিবেনবার্গ ছিলেন থার্ড আম্পায়ার। ইনডিয়ান ব্যাটসমেন শচিন টেনডুলকার এই সিরিজের সেকেন্ড টেস্ট ম্যাচে টেলিভিশন রিপ্লেতে থার্ড আম্পায়ারের ডিসিশনে নিজস্ব ১১ রানের মাথায় রান আউট হন। থার্ড আম্পায়ারও যেন ভুল না করেন সে জন্য আইসিসি (ইন্টারন্যাশনাল কৃকেট কন্ট্রোল বোর্ড) পর্যায়ক্রমে কিছু নতুন ব্যবস্থা নিয়েছে। যেমন, ইন্সট্যান্ট টিভি রিপ্লে দেখতে পারেন থার্ড আম্পায়ার। চলতি ওয়ার্ল্ড কাপ কৃকেট থেকে থার্ড আম্পায়ার কিভাবে সিদ্ধান্ত নিচ্ছেন সেটা দর্শকদের জানানোর জন্য তার কণ্ঠস্বরও ব্রডকাস্ট করা হয়েছে। কৃকেটে ফোর্থ বা চতুর্থ আম্পায়ার থাকেন। তার প্রধান দায়িত্ব হলো কৃকেটারদের ব্যাট ও বল সাপ্লাই ঠিক রাখা, ডৃংকস ও অন্যান্য ব্রেকে কৃকেট পিচ যেন সুরক্ষিত থাকে সেদিকে লক্ষ্য রাখা এবং থার্ড আম্পায়ার কোনো কারণে অক্ষম হয়ে পড়লে তার স্থানে যাওয়া।\nকিন্তু এত সতর্কতা সত্ত্বেও বাংলাদেশি দর্শকরা ডিসিশন রিভিউ সিস্টেম নিয়ে প্রশ্ন তুলেছে। ফলে দুজন ফিল্ড আম্পায়ারসহ এখন থার্ড আম্পায়ারের ডিসিশনও প্রশ্নবিদ্ধ হচ্ছে। এটা অসহ্য। বাংলাদেশিদের এই সন্দেহ করার প্রবৃত্তিকে এখনই উপড়ে ফেলতে হবে। সব কৃকেট গ্রাউন্ডে তাদের উপস্থিতি নিষিদ্ধ করতে হবে এবং বাংলাদেশে সব টেলিভিশন কেবল অপারেটরদের বলে দিতে হবে কখনোই যেন কোনো টিভি ম্যাচ দেখানো না হয়। কেবল অপারেটররা খুব অনুগতভাবে বিনা আপত্তিতে এই সরকারি নির্দেশ মেনে নেবে যেমনটা তারা মেনে নিয়েছে একুশে টেলিভিশনের অনুষ্ঠান সম্প্রচার না করার অলিখিত নির্দেশ।\nবাংলাদেশি কৃকেট দর্শক ও কৃকেট রিপোর্টাররা সরব হয়েছেন আইসিসির সমালোচনায়। এমনকি তারা বলেছেন ইনডিয়া-অস্ট্রেলিয়া ম্যাচে ৭০%-এর বেশি টিকেট ইনডিয়ানদের দিয়েছে আইসিসি! দৈনিক মানবজমিন-এর স্পোর্টস ডেস্কের একটি রিপোর্টের কিছু অংশ পড়ুন :\n“আশঙ্কাটা আগেই করেছিলেন অস্ট্রেলিয়ান অধিনায়ক মাইকেল ক্লার্ক। তাই তো সমর্থকদের স্টেডিয়ামে এসে দলকে উৎসাহ জানানোর আহ্বান জানিয়ে টুইট করেছিলেন। তাতে খুব একটা লাভ হয়নি। আগেই টিকেট ফুরিয়ে যাওয়া ইনডিয়ান সমর্থকের সঙ্গে কুলিয়ে উঠতে পারেনি স্বাগতিকরা। এতেই সিডনির গ্যালারি পরিণত হয়েছিল নীল-আকাশি রঙের সমুদ্রে। হঠাৎ যে কেউ ভুল করে ভেবে বসতে পারতেন, এটা কি মুম্বাইয়ের ওয়াংখেড়ে নাকি কলকাতার ইডেন গার্ডেন? এতেও ষড়যন্ত্রের গন্ধ পেয়েছেন অস্ট্রেলিয়ার সমর্থকরা। তাদের দাবি আইসিসির সহযোগিতায় ৭০ শতাংশ টিকেট কিনে নিয়েছে ইনডিয়ানরা।\nসিডনি কৃকেট গ্রাউন্ডের গ্যালারি ভরে ওঠার কথা ছিল হলুদ জার্সিতে। মাইকেল ক্লার্কদের অনুপ্রেরণা দিতে স্বাগতিক দর্শক-সমর্থকদের উপস্থিতিই ছিল সবচেয়ে বেশি কাম্য। কিন্তু তা না, গ্যালারি পুরোটাই ছিল ইনডিয়ানদের দখলে। যেন কলকাতার ইডেন গার্ডেনে পরিণত করেছিল তারা। সেমিফাইনালে অস্ট্রেলিয়ার বিপক্ষে ম্যাচের ফলাফল যা-ই হোক না কেন স্বাগতিক দর্শকদের হারিয়ে দিল ইনডিয়ান দর্শকরা। ৪২ হাজার দর্শকের ধারণ ক্ষমতার সিডনিতে প্রায় ৭০ থেকে ৮০ শতাংশ সমর্থকদের ভিড়ে অস্ট্রেলিয়ান দর্শকদের সংখ্যালঘুই মনে হলো। আয়োজকরা আগেই জানিয়ে দিয়েছিল, সেমিফাইনালে ইনডিয়ান দর্শকদের ঢল নামবে। আদতে হলো সেটাই।”\n“অস্ট্রেলিয়ানদের অভিযোগ কিন্তু আইসিসির দিকেই আঙুল তুলে দিচ্ছে। তাদের অভিযোগ, স্বাগতিক হওয়া সত্ত্বেও সিডিনতে তারা আইসসিরি কারণেই টিকেট পায়নি। ক্রিকেটের অভিভাবক সংস্থাটির যোগসাজশেই আগে থেকে ম্যাচের ৭০ শতাংশেরও বেশি টিকেট ইনডিয়ানদের জন্য বরাদ্দ করে দেওয়া হয়। তাতে ইনডিয়ান সমর্থকে ঠাসা স্টেডিয়ামটিকে ধোনিরা মনে করতে পারে, নিজ দেশের ভেন্যুর মতোই। অর্থাৎ, ইনডিয়ানদের অনৈতিক সুবিধা দেওয়ার জন্য যত ধরনের সম্ভব সব আয়োজন সম্পন্ন করে রেখেছিল আইসিসি। উইকেট তৈরি নিয়ে কম নাটক করেনি আইসিসি। অস্ট্রেলিয়া কৃকেটের পরাশক্তি হওয়ায় হয়তো শেষ পর্যন্ত আম্পায়ার হাত করতে পারেনি। কিন্তু ইনডিয়া বেষ্টিত গ্যালারি উপহার দিয়ে ধোনিদের উৎসাহের মাত্রা দ্বিগুণ বাড়িয়ে দেওয়ার কাজটি ঠিকই করেছে তারা।”\nদেখা যাচ্ছে বাংলাদেশিদেরও আইসিসি বিদ্বেষ সংক্রামক রোগের মতোই ছড়িয়ে পড়েছে অস্ট্রেলিয়াতেও। এই বিদ্বেষ ও সংক্রমণ রোধ করতে হবে গোড়াতেই। সুতরাং বাংলাদেশে কৃকেট নিষিদ্ধ করতে হবে এখনই।\nআইসিসি-র সমালোচনার পাশাপাশি বোর্ড অফ কনট্রোল ফর কৃকেট ইনডিয়া (সংক্ষেপে BCCI) বিসিসিআই-ও প্রচ- সমালোচনার মুখে পড়েছে -নিজের দেশেই!\nইনডিয়ার প্রভাবশালী ইংরেজি সাপ্তাহিক ইনডিয়া টুডে-র (১৬ মার্চ ২০১৫) – স্পোর্টসওয়াচ কলামে কুনাল প্রধান লিখেছেন (পৃষ্ঠা ৮২), ১০ বছর পরে ডালমিয়ার প্রত্যাবর্তন বোঝাচ্ছে অতীত থেকে শিক্ষা নিতে পারে নি বিসিসিআই। লেখাটির কিছু অনূদিত অংশ :\n“একটি চায়নিজ প্রবাদ আছে, আপনি যত জোরে নিচে পড়বেন, ঠিক তত জোরে আবার উপরে উঠবেন। এই প্রবাদ বিসিসিআই-এর ক্ষমতাসীনদের মহলে চালু আছে। তবে তারাও ভাবতে পারেননি পতিত জগজীবন ডালমিয়ার এমন পুনরুত্থান হবে।… এক সময়ে আন্তর্জাতিক মিডিয়া মনে করত, ইনডিয়া যে কৃকেটে বিশ্ব আধিপত্য বিস্তার করতে চায় তারই প্রতীক হচ্ছেন ডালমিয়া। অতীতে তিনি কলকাতায় রাজস্থান ক্লাবের পক্ষে উইকেটকিপার রূপে খেলতেন। তার এই পরিচয়ে কোনো আভিজাত্য ছিল না। বিসিসিআই-এর অভিজাত কর্তব্যক্তিরা তাই ডালমিয়ার একক ক্ষমতার লালসা মেনে নিতে পারেননি। তারা চেয়েছিলেন তাকে ভারত মহাসাগরে ডুবিয়ে মারতে। কিন্তু বিশ্ব মিডিয়া এবং বিসিসিআই-এর কর্তাব্যক্তিদের চাইতে অনেক বেশি দূরদর্শী, ধুরন্ধর ও চার্মিং ছিলেন ডালমিয়া। তার কৃকেট বিশ্বায়নের যুক্তিটি অকাট্য ছিল এবং তিনি এসোসিয়েট সদস্যদের কবজায় রেখে চলছিলেন। তিনি বোঝাতে পেরেছিলেন কৃকেটের আর্থিক ভবিষ্যৎ পশ্চিমে নয় – পূর্বে (ইনডিয়াতে)। আর সেটাই আন্তর্জাতিক কৃকেটকে বদলে দিয়েছে চিরকালের জন্য।”\n“তবে অধিকাংশ ট্র্যাজিক হিরোর মতোই, ডালমিয়ার মারাত্মক ভুল হয়েছিল। যখন তিনি আকাশের তারা ছুতে ব্যস্ত ছিলেন, তখন তার পায়ের নিচ থেকে মই সরিয়ে ফেলা হয়েছিল। তিনি এত অল্প সময়ে ইনডিয়ান কৃকেটকে এত বড় করে ফেলেছিলেন যে অন্যান্য ইনটারেস্টেড রুই কাৎলারা সেখানে ভাগ বসাতে বদ্ধপরিকর হয়। তার পরিণতিতে ২০০৬-এ শারদ পাওয়ারের কারসাজিতে ডালমিয়াকে বিদায় নিতে হয়। ডালমিয়া লড়তে থাকেন আদালতে। বিসিসিআইতে তার আনাগোনা নিষিদ্ধ হয়ে যায়। কিন্তু ভাগ্যের লিখন ছিল অন্য।”\n“মাডগাল কমিটি রিপোর্ট এবং বিসিসিআইয়ের অতিরিক্ত প্রভাবশালী ব্যক্তি এন শ্রীনিবাসনের বিরুদ্ধে সুপৃম কোর্টের একটি রায়ের পর ডালমিয়ার আকস্মিক প্রত্যাবর্তন ঘটেছে। তার বয়স এখন ৭৪ এবং তার কর্মচঞ্চল অতীত দিনগুলোর তুলনায় তিনি ধীরস্থির। পরিহাস এই যে, যে অনিয়ম ও দুর্নীতি থেকে বিসিসিআইকে উদ্ধারের জন্য এখন যাকে ডেকে আনা হয়েছে – তিনি নিজেই ছিলেন ওই কুপ্রথাসমূহের স্রষ্টা!”\n“… হয়তো ডালমিয়া তার উত্তরসূরিদের চাইতে কিছুটা ভালো। কিন্তু বিসিসিআইয়ের হাল ধরার জন্য তাকেই ফিরিয়ে আনার মানে দাড়াচ্ছে ইনডিয়ান কৃকেট তার অতীতেই ফিরে গেছে। … এর মানে হচ্ছে বিসিসিআই দুর্নীতিমুক্ত হওয়ার আশা খুবই কম।… নতুন লোক দিয়ে বিসিসিআইকে নতুনভাবে ঢেলে সাজালে সেখানে নতুন চিন্তা আসত। তা হয়নি। যে কৃকেট বোর্ডের চেহারা কখনো বদলায় না – সেই কৃকেট বোর্ড অস্বচ্ছ ও স্বেচ্ছাচারীভাবে চলতে থাকবে।”\nকুনাল প্রধানের সঙ্গে কেউ টুইটারে যোগাযোগ করতে চাইলে ঠিকানাটি লিখে রাখতে পারেন, [email protected]_kunal_pradhan\nপাঠকরা বুঝতেই পারছেন বিসিসিআইয়ের বিশ্ব আধিপত্য স্পৃহা এবং টপ টু বটম দুর্নীতি এখন ইনডিয়াতেই গভীর বিতর্কের বিষয়ে পরিণত হয়েছে। কুনাল প্রধানের এই লেখাটি প্রকাশের ১০ দিন পরে ২৬ মার্চ ২০১৫-তে অস্ট্রেলিয়ার কাছে শোচনীয়ভাবে ইনডিয়ার পরাজয়ে ইনডিয়াতে বিতর্ক গভীরতর হবে। যেহেতু বর্তমান ক্ষমতাসীন আওয়ামী লীগ সরকার সর্বতোভাবে ইনডিয়াকে সাহায্য করতে সদাব্যগ্র সেহেতু বিসিসিআই নিয়ে যেন কোনো বিতর্ক বাংলাদেশে সূচিত না হয় সেই লক্ষ্যে কৃকেট নিষিদ্ধ করতে হবে।\nবিসিসিআই তথা আইপিএলের আর্থিক হাতছানিতে আম্পায়ারদের আকৃষ্ট হওয়ার অভিযোগ উঠেছে। দুঃখজনক হলেও সত্যি যে, এবার ওয়ার্ল্ড কাপ কৃকেটে বাংলাদেশের স্টার প্লেয়ার সাকিব আল হাসানের নি®প্রভ পারফরমেন্সের পরে আইপিএলে তার সংশ্লিষ্টতা নিয়ে একই ধরনের প্রশ্ন উঠেছে। এমন অন্যান্য অভিযোগ থেকে সাকিবকে রক্ষা করতে হবে। বাংলাদেশে কৃকেট নিষিদ্ধ করার পাশাপাশি কোনো বাংলাদেশি যেন আইপিএলে না খেলতে পারেন সে বিষয়ে আইন করতে হবে। সে ক্ষেত্রে সাকিবের মতো চৌকষ প্রতিভাশালী ব্যক্তি কি করবেন সেই প্রশ্নের উত্তর সাকিব ভক্তদের কাছে দিতে হবে। একটা উত্তর হতে পারে নিষিদ্ধ কৃকেটের শূন্যস্থান পূরণের জন্য আওয়ামী সরকার হাডুডু অথবা জব্বারের বলী খেলাকে আন্তর্জাতিক পর্যায়ে নিয়ে যাওয়ার সব দায়িত্ব সাকিবকে দিয়ে একটি গুরুত্বপূর্ণ পদে তাকে অধিষ্ঠিত করতে পারে। এই কাজে সাকিব তার সহযোগী হিসেবে বাংলাদেশের বর্তমান এবং নবীন-প্রবীণ সব কৃকেটারদের নিতে পারেন Ñ বেতনভোগী কর্মকর্তা রূপে। মোট কথা, বাংলাদেশে কৃকেট নিষিদ্ধ হয়ে গেলে কোনো বাংলাদেশি কৃকেটারের চরিত্র হনন দেশে অথবা বিদেশে (যেমনটা রুবেলের চরিত্র হনন হয়েছে ইনডিয়াতে) আর সম্ভব হবে না।\nশুধু সাকিব-রুবেলের মতো কৃকেটাররাই নন -কৃকেট উৎসাহী অন্যান্য বাংলাদেশি সেলিব্রেটিরাও জড়িয়ে পড়েছেন কৃকেট বিতর্কে এবং ইনডিয়ার সমালোচনায়। গায়ক আসিফ আকবর থেকে শুরু করে পপ মিউজিশিয়ান অভিনেতা, অভিনেত্রী, পলিটিশিয়ান প্রমুখ ওয়ার্ল্ড কাপ কৃকেটে ত্রুটিপূর্ণ আম্পায়ারিং ডিসিশন এবং বিসিসিআইয়ের অন্যায় প্রভাব সম্পর্কে ফেসবুক-টুইটারে তীব্র নিন্দা করেছেন। ১৯ মার্চেই ম্যাচ শেষের পর বাংলাদেশের বিভিন্ন জায়গায় আম্পায়ারদের নিন্দাসূচক মিছিল হয়। টিএসসির সামনে অনেক ছাত্র আইসিসির বিপক্ষে মিছিল করে। সোশাল নেটওয়ার্কে আইসিসিকে (ইন্টারন্যাশনাল কৃকেট কাউন্সিল) ইনডিয়ান কৃকেট কাউন্সিল রূপে উল্লেখ করা হয়। কেউ কেউ লেখেন, “১৫ জনের বিপক্ষে ১১ জনের লড়াই”, “আইসিসি ও ইনডিয়ার বিপক্ষে বাংলাদেশের ১১ টাইগারের লড়াই”। এদের সবাইকে টেক্কা দিয়েছেন মেলবোর্ন স্টেডিয়ামে এক বাংলাদেশি সাপোর্টার। তিনি গ্যালারিতে একটা বড় ব্যানার উচু করে ধরেন যেখানে স্পষ্ট অক্ষরে আইসিসিকে লেখা ছিল, “ইনডিয়ান কৃকেট কাউন্সিল”। এই ব্যানার টিভি স্কৃনে দেখা যায়।\nমানবজমিনের স্পোর্টস কমেন্টেটর তালহা বিন নজরুল রিপোর্ট করেন, “বাণিজ্যের কাছে হেরে গেল বাংলাদেশ। … বাংলাদেশ আউট। বিশ্ব কাপ শেষ। লক্ষ্য পূরণ করেই দেশে ফিরছে বাংলাদেশ দল। তবুও চারদিকে ক্ষোভ আর হতাশা। সমালোচকদের ঝড় কৃকেট বিশ্বে। দায় চাপছে কৃকেটের শীর্ষ সংগঠন ইন্টারন্যাশনাল কৃকেট কাউন্সিলের ওপর। অভিযোগ আইসিসির ইশারাতেই হচ্ছে সব। তাদের অর্থের লোভেই কৃকেট তার শ্রী হারাচ্ছে। বলি হচ্ছে ছোট ছোট দেশগুলো। আগামী বিশ্ব কাপে ছোটদের ছেটে ফেলার উদ্যোগও নিয়েছে তারা। আয়ারল্যান্ডের ক্যাপ্টেন তো দেশে ফেরার আগে বলেই গেছেন, আইসিসি কারো একার সম্পত্তি নয়। কৃকেট এখন আর কোনো নিছক খেলা নয়। কৃকেট আজ পণ্য। অর্থ আয়ের মেশিন। মানুষের আগ্রহকে পুজি করে কৃকেটের সব কিছু আজ বাণিজ্যকরণ হয়েছে। সোয়া একশ কোটি লোকের দেশ ইনডিয়া বিশ্বের সব বড় বড় প্রতিষ্ঠানের উত্তম বাজার। আর এই সুযোগটা তারা নিচ্ছে ভালোভাবেই।”\nবাংলাদেশে এসব সেলিব্রেটি, কৃকেটার ও কৃকেট রাইটারদের বিরুদ্ধে সোশাল নেটওয়ার্কে সক্রিয় হয়ে উঠেছে ইনডিয়ার ডালমিয়া মেশিন ও তার ওয়ার্কাররা। এসব বিতর্কের বাইরে বাংলাদেশিদের রাখতে হলে বাংলাদেশে অচিরেই কৃকেট নিষিদ্ধ করতে হবে। ডালমিয়ার দাপুটে আক্রমণ থেকে আমাদের নাগরিকদের সুরক্ষার জন্যই কৃকেট নিষিদ্ধ করতে হবে।\nমজার কথা এই যে, আইসিসির বর্তমান সভাপতি একজন বাংলাদেশি আ হ ম মুস্তফা কামাল (লোটাস কামাল)। তিনি বলেছেন, “যা দেখলাম, আম্পায়াররা আমাদের বিরুদ্ধে প্রস্তুতি নিয়ে নেমেছিলেন। তাদের কোনো কোয়ালিটি নেই … আইসিসি মানে ইনডিয়ান কৃকেট কাউন্সিল হয়ে গেছে … আমি ইনডিয়ান কৃকেট কাউন্সিলের সভাপতি নই। পরবর্তী বোর্ড মিটিংয়ে আমি এটা তুলব। প্রয়োজনে আমি আইসিসির সভাপতির পদ থেকে পদত্যাগ করব। এটা কোনোভাবে মেনে নেব না।”\nএই বক্তব্যের পর আম্পায়ার ইয়েন গুল্ড ও আলিম দার লোটাস কামালের বিরুদ্ধে মানহানির মামলার হুমকি দিয়েছেন। এসব ঝামেলা থেকে লোটাস কামাল বেচে যাবেন যদি বাংলাদেশে কৃকেট নিষিদ্ধ হয়ে যায়। আইসিসিও সানন্দে তার পদত্যাগপত্র গ্রহণ করবে। সেখানেও লোটাস কামালকে কোনো ঝামেলা পোহাতে হবে না। তার যুক্তি হবে, কৃকেটের সম্মান বাচানোর জন্য তার দেশেই যখন কৃকেট নিষিদ্ধ হয়ে গেছে তখনই আইসিসি ও আম্পায়ারদের সম্মানের প্রশ্ন সেকেন্ডারি হয়ে গেছে।\nতবে লোটাস কামাল যিনি একজন সফল ব্যবসায়ী, আওয়ামী এমপি ও পরিকল্পনা মন্ত্রী, তার কাছে বাংলাদেশিরা প্রশ্ন রাখতে পারেন। এক. এয়ারপোর্ট রোডে তার বহুতল বিশিষ্ট অফিস ভবনে সুবিশাল লাল নিয়ন ইংরেজি অক্ষরে LOTUS KAMAL (লোটাস কামাল) লেখা সাইনপ্লেট সেট করা ছিল। ওয়ান-ইলেভেনে জেনারেল মইন-ফখরুর ক্যু-র পর ওই সাইনপ্লেট সরিয়ে নেওয়া হয়। প্রশ্ন হলো, যিনি নিজের নাম এত বড় হরফে প্রকাশ্যে দেখানোতে আগ্রহী তিনি কেন বাংলাদেশি কৃকেট প্লেয়ারের জার্সিতে ইনডিয়ান SAHARA ( সাহারা – একটি অতি বিতর্কিত কম্পানি)-র লোগো ব্যবহারে রাজি হলেন? সেখানে তার নিজের নামটা (ছোট অক্ষরে) দিতে যদি আইসিসির নিষেধাজ্ঞা থেকে থাকত, তাহলে, প্রশ্ন দুই. তিনি কি BGMEA (বিজিএমইএ)-র লোগোর জন্য কাজ করতে পারতেন না? আফটার অল, বিজিএমই-র পণ্যের (গার্মেন্টস) বিশ্ব জুড়ে ডিমান্ড সবাই জানেন এবং সেটা ওয়ার্ল্ড কাপ কৃকেটে আরো ভালোভাবে প্রচার করা যেত। আর যদি, বিজিএমইএ-কে রাজি করানো না যেত, তাহলে রাষ্ট্রীয় ব্যাংক, সোনালি ব্যাংক তো ছিলই – যাদের কাছে ৪,০০০ কোটি টাকা কিছুই নয় – (আওয়ামী অর্থমন্ত্রীর মতে)! প্রশ্ন তিন. হলো, কেন, ইনডিয়া-বাংলাদেশ ম্যাচের দিনে অন্তত একজন বাংলাদেশি কৃকেট ধারাভাষ্যকার ইন্টারন্যাশনাল কমেন্টৃ বক্সে নিযুক্ত হননি? এই ভাষ্যকার হতে পারতেন কোনো রিটায়ার্ড বাংলাদেশি কৃকেট প্লেয়ার, লব্ধপ্রতিষ্ঠ ধারাভাষ্যকার আতাহার আলী খান অথবা স্পোর্টস কলামিস্ট আজম মাহমুদ, যিনি মালটিন্যাশনাল কম্পানিতে কাজ করেছেন এবং ভালো ইংরেজি জানেন। বাংলাদেশের প্রায় প্রতিটি বাংলাদেশি দর্শক এই প্রশ্নের উত্তর চান লোটাস কামালের কাছে। সর্বশেষ খবরে প্রকাশ, আইসিসির গঠনতন্ত্র অনুযায়ী আইসিসি সভাপতি লোটাস কামালেরই বিজয়ী ক্যাপ্টেনের হাতে ট্রফি তুলে দেওয়ার কথা ছিল। কিন্তু ফাইনাল ম্যাচের আগের রাতে সেই নিয়ম পাল্টে দেন আইসিসির চেয়ারম্যান নারায়ণস্বামী শ্রীনিবাসন। একটি অনির্দিষ্ট বৈঠকে তিনি জানিয়ে দেন, বিজয়ী ক্যাপ্টেনের হাতে এবার ট্রফি তুলে দেবেন (হ্যা, পাঠকরা ঠিকই ধরেছেন – একজন ইনডিয়ান) এবং সেটা তিনিই! তাই হয়। ট্রফি ছোয়া তো দূরের কথা মঞ্চেও স্থান হয়নি লোটাস কামালের। ইনডিয়ানদের কাছে পরম বন্ধু লোটাস কামাল হয়ে গেছেন বিশ্বাসঘাতক শত্রু ব্রুটাস কামাল!\nবাংলাদেশে কৃকেট নিষিদ্ধ হয়ে গেলে তিনি এসব লজ্জা ও বিড়ম্বনা থেকে রক্ষা পাবেন।\nএবার ওয়ার্ল্ড কাপ কৃকেটে বিতর্কে জড়িয়ে পড়েছে বাংলাদেশের আওয়ামী সরকার আশ্রিত অথবা সমর্থনপুষ্ট অথবা আওয়ামী সরকার কর্তৃক ভীত মিডিয়া – বাংলাদেশের কয়েকটি টিভি চ্যানেল ও দৈনিক পত্রিকা। এরা ইনডিয়ার কোনো সমালোচনা করতে শঙ্কিত হয়েছে।\n২০ মার্চ ২০১৫-তে যেসব পত্রিকা ইনডিয়ার পরাজয়ে বাংলাদেশিদের উল্লাসের খবর ছেপেছে তাদের মধ্যে কয়েকটি রিপোর্টের কিছু অংশ নিচে উদ্ধৃত হলো :\nমানবজমিন : ঢাকায় অস্ট্রেলিয়া সমর্থকদের উল্লাস\nক্রিকেট বিশ্বকাপের সেমিফাইনালে অস্ট্রেলিয়ার বিপক্ষে ভারতের পরাজয়ে উল্লাস করেছে বাংলাদেশের ক্রিকেটপ্রেমীরা। কোয়ার্টার ফাইনালে বাজে আম্পায়ারিংয়ের শিকার হয়ে ভারতের কাছে হেরে যায় বাংলাদেশ। দর্শকদের ধারণা, ওই খেলায় ক্রিকেট বাণিজ্যের কাছে পরাজয় বরণ করেছে বাংলাদেশ। এ ছাড়া ‘মওকা মওকা’ বিজ্ঞাপন দিয়ে বাংলাদেশিদের মনে আঘাত দেয় ভারতীয়রা। এ নিয়ে বেশ কয়েক দিন ধরে দুই দেশের মধ্যে অনলাইনে পাল্টাপাল্টি আক্রমণ চালানো হয়। যে কারণে গতকালের ম্যাচে বাংলাদেশের ক্রিকেটপ্রেমীদের পূর্ণ সমর্থন ছিল অস্ট্রেলিয়ার পক্ষে।\nসেমিফাইনালে অস্ট্রেলিয়ার কাছে সাবেক বিশ্ব চ্যাম্পিয়ন ভারতের পরাজয়ে আনন্দ-উল্লাস করেছে ঢাকা বিশ্ববিদ্যালয়ের শিক্ষার্থীরা। ভারতের পরাজয়ের পরপর বিশ্ববিদ্যালয়ের বিভিন্ন হল থেকে ভারত বিরোধী মিছিল বের করে বিক্ষুব্ধ শিক্ষার্থীরা। এসব খণ্ড খণ্ড মিছিল জড়ো হয় টিএসসির রাজু ভাস্কর্যে। পরে জুতা প্রদর্শন করে ভারতের প্রতি ঘৃণা প্রদর্শন করে শিক্ষার্থীরা। এসময় ভারত ভুয়া বলে স্লোগান দিতে থাকে তারা। অনেকে মাথায় বাধেন বাংলাদেশের জাতীয় পতাকা। মিছিলে শামিল হওয়া আমিনুল ইসলাম বলেন, বাংলাদেশকে ষড়যন্ত্র করে হারিয়ে দিয়েছে ভারত ও আইসিসি। যার শিক্ষা আজ তারা পেয়েছে। এ জয় শুধু অস্ট্রেলিয়ার নয়, এ জয় ক্রিকেটেরও। এদিকে ভারতের পরাজয়ে ফেসবুকেও ঝড় তুলেছে শিক্ষার্থীরা। নতুন নতুন ‘মওকা মওকা’ বিজ্ঞাপন তৈরি করে ছড়িয়ে দিয়েছে তারা।\nভারতের বিরুদ্ধে অস্ট্রেলিয়া জিতলেও মনে হচ্ছে এ বিজয় যেন বাংলাদেশের। একই সঙ্গে আইসিসি ও ভারত বিরোধী বিভিন্ন স্লোগানসহ জুতা মিছিল করেছে তারা। এর আগে কখনও বাংলাদেশের মানুষ এভাবে অস্ট্রেলিয়াকে সমর্থন করেনি। কোয়ার্টার ফাইনালে মাশরাফিদের আম্পায়ার দিয়ে হারানোর প্রতিবাদ হিসেবে বাংলাদেশের মানুষ ভারতের হার কামনা করেছে। সমর্থন দিয়েছে অস্ট্রেলিয়াকে। সকালে খেলা শুরু হওয়ার পর থেকে ঢাকার অলিগলিতে বাংলাদেশের ক্রিকেটপ্রেমীরা আগ্রহ সহকারে পুরো খেলা দেখেছেন। অস্ট্রেলিয়ার ব্যাটিংয়ের সময় দর্শকদের উল্লাস দেখে মনে হয়েছে বাংলাদেশ দল ব্যাট করছে। প্রতিটি চার-ছয়ের মারে আনন্দে হাততালি দিয়েছে। অন্যদিকে ভারতের প্রতিটি উইকেট পতনের সময় উল্লাস করেছে ক্রিকেটপ্রেমীরা। ভারতের পরাজয়ে সোশাল মিডিয়ায় সমালোচনার ঝড় তোলে বাংলাদেশের ক্রিকেটপ্রেমীরা। সামহোয়ার ইন ব্লগে চাটগাইয়া জাবেদ লেখেন, ‘আমাদের কান্নার দিনে তোমরা হেসেছিলে, আজ তোমরা যতই কাদবে আমাদের ততই আনন্দ…মুহাহাহা…কাদো ইন্ডিয়া কাদো, হাসো বাংলাদেশ হাসো।’\nযুগান্তর : ভারতের হারে টিএসসিতে আনন্দ-উল্লাস\nবিশ্বকাপের সেমিফাইনালে ভারতের হারে টিএসসিতে আনন্দ-উল্লাস আর ক্ষোভে ফেটে পড়েছে শয়ে শয়ে ক্রিকেটভক্ত। কোয়ার্টার ফাইনালে পক্ষপাতদুষ্ট আম্পায়ারিংয়ের কারণে ভারতের বিপক্ষে বাংলাদেশের পরাজয় থেকেই এ ক্ষোভ বলে জানান ক্রিকেটপ্রেমীরা। এ সময় তারা জুতা প্রদর্শন করে ভারত ও আইসিসি বিরোধী নানা স্লোগান দিতে থাকেন। বৃহস্পতিবার বিকালে ভারতের শেষ উইকেট পতনের সঙ্গে সঙ্গে ঢাকা বিশ্ববিদ্যালয়ের বিভিন্ন হল থেকে শত শত শিক্ষার্থী টিএসসির রাজু ভাস্কর্য চত্বরে জমায়েত হয়। এ সময় তারা ইন্ডিয়া ভুয়া, আইসিসি ভুয়া, আইসিসির দুই গালে জুতা মারো তালে তালে, আম্পায়ারদের দুই গালে জুতা মারো তালে তালে, ক্রিকেট নিয়ে ষড়যন্ত্র চলবে না- চলবে না স্লোগান দেয়। বিক্ষুব্ধ ক্রিকেটপ্রেমীদের হাতে থাকা প্ল্যাকার্ডে লেখা ছিল, গো টু হোম ইন্ডিয়া, হেরেছে ইন্ডিয়া জিতেছে বাংলাদেশ, ক্রিকেটের জয়ে আনন্দিত আমরাও, আইসিসি হেরেছে জিতেছে ক্রিকেট। বঙ্গবন্ধু হলের সংগীত বিভাগের ছাত্র বারিকুল ইসলাম বাধন বলেন, ‘আইসিসি উদ্দেশ্যপ্রণোদিতভাবে বাংলাদেশকে হারিয়ে দিয়েছে, ইন্ডিয়াকে জিতিয়েছে। কিন্তু সেমিফাইনালের মাধ্যমে প্রমাণ হলো অন্যায় টিকে থাকে না।’ জসীমউদ্দীন হলের ছাত্র আল আমিন বলেন, ‘ইন্ডিয়ার লজ্জাজনক হারই প্রমাণ করে সেদিন বাংলাদেশকে উদ্দেশ্যপ্রণোদিতভাবে হারিয়ে দেওয়া হয়েছিল।’ জগন্নাথ হলের ছাত্র জয়জিৎ দত্ত বলেন, ‘কোটি বাঙালির আবেগ নিয়ে যারা খেলে, তাদের এমন লজ্জাজনক হারই মানায়।’ ফজিলাতুননেসা মুজিব হলের ছাত্রী সুমি উর্মি বলেন, ‘প্রতারণা করে বেশি দিন টিকে থাকা যায় না। ইন্ডিয়া-অস্ট্রেলিয়া ক্রিকেট ম্যাচ তাই প্রমাণ করে।’\nসামাজিক যোগাযোগের মাধ্যম ফেসবুকে ভারতের হার নিয়ে বিভিন্নজন প্রতিক্রিয়া ব্যক্ত করছেন। ভারতের হারকে তারা ‘প্রকৃতির প্রতিশোধ’ (ন্যাচারাল জাস্টিস) বলে উল্লেখ করেছেন।\nকালের কণ্ঠ : অস্ট্রেলিয়ার পাশে ছিল বাংলাদেশও\nসিডনি ক্রিকেট গ্রাউন্ডের বাইরে টেলিভিশন ক্যামেরার সামনে আনন্দঘন প্রতিক্রিয়া ব্যক্ত করছিলেন বাংলাদেশিরাও! সেমিফাইনাল থেকেই ভারতের বিদায় নিশ্চিত হওয়ার পর তাদের অভিব্যক্তিই বলে দিচ্ছিল যে এই ম্যাচে অস্ট্রেলিয়ার পাশে ছিল বাংলাদেশও। নীরব নয়, সরব সমর্থনই জানিয়ে গেছেন বাংলাদেশিরা। ৫৬ হাজার বর্গমাইলে যেমন, দূর প্রবাসেও তেমন।\nদেখে বোঝারই উপায় ছিল না যে বাংলাদেশের বিশ্বকাপ অভিযান শেষ হয়ে গেছে আরো আগেই। রাস্তার পাশের দোকানের টিভিতে খেলা দেখতে দাড়িয়ে যাওয়া পথচলতি মানুষের জটলাও গতকাল কম চোখে পড়েনি। কোয়ার্টার ফাইনাল পর্যন্ত কেবল নিজ দেশের ব্যাটসম্যানদের মারা চার-ছক্কায়ই গলি থেকে রাজপথে উল্লাসের ধ্বনি ছড়িয়ে পড়তে শোনা গেছে। প্রতিপক্ষের একেকটি উইকেট পড়েছে তো সমবেত কলরবে মুখর হয়েছে সারা দেশ। … ক্ষোভের জেরেই কাল পুরো বাংলাদেশ ছিল অস্ট্রেলিয়ার পক্ষে। ভারতের হার কামনায় একজোট হওয়াটা দিনের শেষকে ভাসিয়েছে অনাবিল আনন্দে। যার ঢেউ সামাজিক যোগাযোগের মাধ্যম থেকে শুরু করে সর্বত্র আছড়ে পড়েছে।\nসাবেক ক্যাপ্টেন রকিবুল হাসান বলেন, “ম্যাচের আম্পায়ারিং যে কেউ সহজভাবে নেয়নি, সেটি আরো স্পষ্ট হয়ে গেল। আম্পায়ার মনোনয়ন দেয় আইসিসি আর আইসিসিকে নিয়ন্ত্রণ করে ভারত, এ ধারণাটা এখন সর্বসাধারণে বদ্ধমূল হয়ে গেছে। তাই প্রযুক্তির সুবিধা থাকার পরও সেদিন এর সাহায্য না নেওয়ার ব্যাপারটি নিশ্চয়ই কারো অঙ্গুলি নির্দেশে হয়েছে, এমন ধারণাও জন্ম নিয়েছে মানুষের মধ্যে। সেটির প্রভাবেই ভারতের প্রতি বীতশ্রদ্ধ হয়ে অস্ট্রেলিয়াকে অকুণ্ঠ সমর্থন জানিয়ে গেছে এ দেশের মানুষ।”\nসেই সমর্থনের পাল্লা এত ভারী ছিল যে, ভারতের একটি করে উইকেট গেছে আর উল্লাসে ফেটে পড়েছে বাংলাদেশ।\nসমকাল : অসিদের জয়ে টিএসসিতে আনন্দ মিছিল\nবাংলাদেশের বিপক্ষে বিতর্কিত আম্পায়ারিংয়ের কারণে লাল-সবুজ সমর্থকদের মনে ভারত সম্পর্কে এক ধরনের ক্ষোভ ছিলই। সেমিফাইনালে অস্ট্রেলিয়ার কাছে ভারত হারার পর সে ক্ষোভই আনন্দ-উল্লাসে রূপ নিয়েছে, যার প্রকাশ দেখা গেল টিএসসির আনন্দ মিছিলে। সিডনি স্পোর্টস গ্রাউন্ডে ভারতকে ৯৫ রানে হারিয়ে দেয় অস্ট্রেলিয়া। ভারতের পরাজয় নিশ্চিত হওয়ার পরপরই বাংলাদেশি সমর্থকদের মধ্যে খুশির ঢেউ বয়ে যায়। সবচেয়ে বেশি উচ্ছ্বাস দেখা যায় ঢাকা বিশ্ববিদ্যালয়ের টিএসসি চত্বরে। শত শত ছাত্রের সঙ্গে সাধারণ জনতাও ভারত হারার আনন্দ মিছিলে যোগ দেন। ইংল্যান্ডকে হারিয়ে মাশরাফিদের কোয়ার্টার ফাইনাল নিশ্চিত হওয়ার পর টিএসসি এভাবেই উৎসব মুখর হয়ে উঠেছিল। শুধু টিএসসি নয়, ভারতের হারে দেশের বিভিন্ন জায়গায়ও আনন্দ মিছিল হয়েছে। টিএসসির মিছিলকারীদের হাতে ‘গো হোম ইন্ডিয়া। নাউ গিভ ইট ব্যাক’ লেখা প্ল্যাকার্ড ছিল।\nনয়া দিগন্ত : ভারতের পরাজয়ে সামাজিক মাধ্যমে ঝড়\nসকালে বিশ্বকাপ ক্রিকেটের সেমিফাইনালে অস্ট্রেলিয়ার ব্যাটসম্যানরা যখন একের পর এক চার, ছয় মারছিলেন তখন ঢাকা বিশ্ববিদ্যালয়ের হলগুলো থেকে শোনা যাচ্ছিল গগনবিদারী চিৎকার। যেমনটি সাধারণত বাংলাদেশ দলের খেলার সময়ই দেখা যায়। আর বিকেলে যখন খেলাটা শেষ হলো, তখন সবাই চলে এলেন টিএসসিতে। মেতে উঠলেন আনন্দ উৎসবে।\nগত ১৯ মার্চ কোয়ার্টার ফাইনালে বাংলাদেশের ম্যাচটার ক্ষত এখনো শুকায়নি বাংলাদেশের ১৬ কোটি মানুষের। আম্পায়ারের সেই ‘নির্লজ্জ পক্ষপাতিত্ব’ আর আইসিসির বিতর্কিত অবস্থান এখনো সবাইকে পীড়া দেয়। শুধু বাংলাদেশের মানুষই নয়, সারা বিশ্বের ক্রিকেটের বিখ্যাত সব রথী-মহারথীরাও সমালোচনায় সরব ছিলেন ম্যাচটি নিয়ে।\nসেই ভারতই যখন সেমিফাইনালে অস্ট্রেলিয়ার মুখোমুখি তখন দেশের জনগণ অপেক্ষায় ছিলেন ভারতের লজ্জাজনক পরাজয় দেখার। আর আজ বিকেলে সেটি যখন নিশ্চিত হলো সারা দেশে সবাই মেতে উঠলেন আনন্দে। ভারতের পরাজয়ে আজ সামাজিক যোগাযোগ মাধ্যমে ছিল ঝড়। সেখানে সবাই এক হাত নিয়েছেন আইসিসি এবং ভারতীয় ক্রিকেট দলের।\nআজকের ভারত-অস্ট্রেলিয়া ম্যাচ নিয়ে সামাজিক যোগাযোগ মাধ্যম বিশেষ করে ফেসবুক কয়েক দিন ধরেই ছিল সরব। বাংলাদেশের বিরুদ্ধে ওই ম্যাচে বিতর্কিত যা হয়েছিল তা তুলে ধরে এই ম্যাচটি ঘিরে স্ট্যাটাসে সরগরম ছিল ফেসবুক। আজ সকালে খেলা শুরুর পর একটু একটু করে অস্ট্রেলিয়া যখন জয়ের দিকে এগিয়ে যাচ্ছিল ফেসবুকের স্ট্যাটাসও এক এক করে আপডেট হচ্ছিল। আর বিকেলে অস্ট্রেলিয়ার জয় যখন নিশ্চিত হলো বাংলাদেশের ক্রিকেট পাগল মানুষ তাদের যত ক্ষোভ, হতাশা সব যেন ঢেলে দিলেন ফেসবুকে। খেলা সুষ্ঠুভাবে হলে বাংলাদেশ ওইদিন জিতত বলেও অনেকে মন্তব্য করেছেন তাদের ফেসবুক স্ট্যাটাসে।\nশুধু সাধারণ মানুষই নয় বাংলাদেশের বিভিন্ন ক্ষেত্রে জনপ্রিয় ব্যক্তিত্বরাও ফেসবুকে তাদের অভিব্যক্তির কথা তুলে ধরেছেন। জনপ্রিয় গায়ক আসিফ আকবর তার ফেসবুক পেজে লিখেছেন, ‘স্যালিউট এবং গভীর শ্রদ্ধা আমাদের মহান শহীদ মুক্তিযোদ্ধাদের। ১৯ মার্চ থেকে বুকে একটা পাহাড় দুঃখ ক্ষোভ জমে ছিল। ধন্যবাদ অস্ট্রেলিয়া। সবাইকে মহান স্বাধীনতা দিবসের শুভেচ্ছা, ভালোবাসা, অভিনন্দন। সাবাস বাংলাদেশ।’\nখেলায় অস্ট্রেলিয়ার জয়ের সাথে সাথে ঢাকা বিশ্ববিদ্যালয়ের টিএসসিতে আসেন কয়েকশ ছাত্র এবং সাধারণ মানুষ। তারা সেখানে জড়ো হয়ে আইসিসি এবং ভারতীয় ক্রিকেট দলের বিরুদ্ধে বিভিন্ন ধরনের স্লোগান দিতে থাকেন। এ সময় অনেকে হাতে জুতা নিয়ে বিক্ষোভ করেন।\nটিএসসিতে ছাত্রদের উল্লাস এবং সারা বাংলাদেশে সাধারণ কৃকেটপ্রেমীদের উল্লাস যেসব পত্রিকার নজরে পড়েনি তাদের মধ্যে ছিল, প্রথম আলো, ডেইলি স্টার, ইত্তেফাক ও বাংলাদেশ প্রতিদিন।\nআওয়ামী ভীতি অথবা ভারত প্রীতি অথবা উভয়ই কিছু সাংবাদিকদের যে কিভাবে গ্রাস করেছে সেটা ছাত্র-ছাত্রীরা হয়তো বুঝতে পারবে। আর সে কারণেই কৃকেট বাংলাদেশে নিষিদ্ধ করতে হবে। এসব ছাত্ররা মিডিয়ার প্রতি ক্ষোভ প্রকাশে বদ্ধপরিকর হলে কেলেঙ্কারি হয়ে যাবে। তারা হয়তো এটাও লক্ষ্য করেছে ২৬ মার্চ রাতে বিভিন্ন টিভি চ্যানেলও বাংলাদেশিদের উল্লাসের খবর চেপে গেছে। যে গুটিকয়েক টিভি চ্যানেল এই খবরটি দেখিয়েছিল তাদের মধ্যে ছিল বাংলাভিশন ও আরটিভি।\nবাংলাদেশের ছাত্র সমাজ তথা বাংলাদেশের অনেকের মধ্যেই কৃকেট ওয়ার্ল্ড কাপকে কেন্দ্র করে যে ইনডিয়া বিরোধিতা প্রকাশ্যে দেখা গেছে সেটা আওয়ামী সরকার, আওয়ামী পৃষ্ঠপোষক সুশীল সমাজ ও অনুগৃহীত মিডিয়ার গত কয়েক বছরের ইনডিয়া ফ্রেন্ডলি অনুসৃত নীতিমালাকে বিপাকে ফিলে দিয়েছে। ভবিষ্যতে ছাত্ররা যদি বিডিআর বিপর্যয়, ফেলানী হত্যাসহ বিএসএফ কর্তৃক বর্ডারে হত্যা, বিনা মাশুলে ট্রানজিট ফ্যাসালিটি এবং সুজাতা সিংয়ের মতো বাংলাদেশের রাজনীতিতে প্রকাশ্য পক্ষপাতিত্বের বিরুদ্ধে ঐক্যবদ্ধ হয় তাহলে সেটা সামলানো যাবে না। তাই ছাত্র সমাজের মন থেকে চিরতরে কৃকেট দূর করতে হবে। সুতরাং অবিলম্বে বাংলাদেশে কৃকেট নিষিদ্ধ করতে হবে।\n২৬ মার্চ ২০১৫-তে স্বাধীনতা দিবস উপলক্ষে বাংলাদেশ প্রতিদিন-এ একটি উদ্বেগজনক খবর ছিল। পড়ুন :\nজাতীয় স্মৃতিসৌধে এবার ঢল ছিল না\n“প্রতি বছর স্বাধীনতা দিবসে মুক্তিযুদ্ধে আত্মদানকারী শহীদদের প্রতি স্মৃতিসৌধে শ্রদ্ধা জানাতে লাখো জনতার ঢল থাকলেও এবার তেমনটি লক্ষ্য করা যায়নি। রাজনৈতিক অস্থিতিশীলতা, জঙ্গি তৎপরতায় জনমনে আতঙ্কের কারণেই এমনটি হয়েছে বলে ধারণা করা হচ্ছে। সকালে প্রধানমন্ত্রী এবং রাষ্ট্রপতি শ্রদ্ধা নিবেদনের পর জনসাধারণের জন্য উন্মুক্ত করে দেওয়া হয় স্মৃতিসৌধ। এরপর একে এক বিভিন্ন অঙ্গসংগঠনের নেতা-কর্মীরা ফুল দিতে আসেন। তবে জনসাধারণের সমাগম অন্যান্যবারের তুলনায় কম ছিল। শ্রদ্ধা জানাতে আসা অধিকাংশ সংগঠনের সঙ্গে তেমন সদস্যের উপস্থিতি দেখা যায়নি। অন্য বছরগুলোতে প্রতিটি সংগঠনের সঙ্গে শতাধিক সদস্যের উপস্থিতি দেখা গেলেও এবার ১০/২০ জনের বেশি সদস্য লক্ষ্য করা যায়নি।”\nআসলে ২৬ মার্চে এবার ঢল ছিল টিভি সেটের সামনে যে খবরটি এই পত্রিকায় উপেক্ষিত হয়েছে। এই একই পত্রিকায় ১৭ মার্চ ২০১৫-তে (শেখ মুজিবুর রহমানের জন্মদিন উপলক্ষে) প্রকাশিত চার ইঞ্চি দুই কলাম ব্যাপী একটি বিজ্ঞাপন ছিল ভয়াবহ। এই বিজ্ঞাপনে শেখ মুজিবুর রহমানের ছবি সংবলিত, তার ‘অসমাপ্ত আত্মজীবনী’ বইটি ২৫% ডিসকাউন্টে বিক্রির ঘোষণা ছিল – দাম ৫২৫ টাকার পরিবর্তে ৩৯৪ টাকা। বিজ্ঞাপনটি দিয়েছিল রকমারি.কম।\nস্বাধীনতা দিবস এবং বঙ্গবন্ধুর অবমূল্যায়ন রুখতে হলে এখনই বাংলাদেশে কৃকেট নিষিদ্ধ করতে হবে।\nভবিষ্যতে যদি কৃকেট ওয়ার্ল্ড কাপ ফাইনালে আবার কোনো ইনডিয়া-অস্ট্রেলিয়া ম্যাচের তারিখ ১৫ আগস্টে অর্থাৎ জাতীয় শোক দিবসে পড়ে যায়, জাতিকে সেই ভয়াবহ সম্ভাবনামুক্ত রাখতে হলে অবিলম্বে বাংলাদেশকে কৃকেটমুক্ত করতেই হবে।\nকৃকেট নিষিদ্ধ করণের এই ১০টি যুক্তির বিরুদ্ধে বাংলাদেশের কৃকেটপ্রেমীরা অবশ্যই বলতে পারেন যে, এবার কৃকেট ওয়ার্ল্ড কাপে টিম রূপে বাংলাদেশ প্রশংসনীয় নৈপুণ্য এবং অভূতপূর্ব দৃঢ়তা দেখিয়েছে। মাহমুদুল্লাহ, মুশফিক, রুবেলসহ টিমের প্রায় প্রত্যেকেই ভালো খেলেছেন। এই টিম সেমিফাইনালে যেতে পারলে কী ফল হতো সেটা অজানা রয়ে গেল।\nতবে বাংলাদেশে কৃকেট চালু রাখার সবচেয়ে বড় যুক্তি হচ্ছে প্রেম-ভালোবাসার বিশাল বাহন রূপে এবার ওই খেলাটি বিশ্ব স্বীকৃতি পেয়েছে। ইনডিয়ান ব্যাটসম্যান বিরাট কোহলি ও তার বান্ধবী ইনডিয়ান মুভি স্টার আনুশকা শর্মার খবর ও ছবি টুর্নামেন্ট শেষেও প্রাধান্য পেয়েছে।\nইন্টারনেট সূত্রে জানা গেছে, বিরাট কোহলির ব্যর্থতায় বিরাট হতাশ হয়েছেন আনুশকা শর্মা। আনুশকা তার আনুগত্য পরিবর্তন করতে চেয়েছেন। তিনি আইসিসিকে ফোন করে জানতে চেয়েছেন রুবেল-এর ফোন নাম্বার!\nশফিক রেহমান তার সাংবাদিক জীবনের যাত্রা শুরু করেন স্পোর্টস রিপোর্টার রূপে অধুনালুপ্ত দৈনিক ইনসাফ (১৯৫০) এবং স্পোর্টস এডিটর রূপে দৈনিক ইত্তেফাক (১৯৫৪-১৯৫৭)-তে। এরপরে তিনি বিবিসি বাংলা বিভাগ লন্ডন থেকে নিয়মিত স্পোর্টস নিউজ পরিবেশন করেন বহু বছর যাবত। ২০০৭-এ দৈনিক যায়যায়দিন-এর সম্পাদক রূপে তিনি শচিন টেন্ডুলকারকে পুরস্কৃত করেছিলেন। – সম্পাদক\n(বানান রীতি লেখকের নিজস্ব )\nজনগণ জাগলেই সমাধান আসবে\nবিশ্ব নিয়ন্ত্রণে ইহুদি সংকল্প


আমতলীতে আ.লীগের দুই গ্রুপে উত্তেজনা, ১৪৪ ধারা জারি - AjkerCrime\nHome Uncategorized আমতলীতে আ.লীগের দুই গ্রুপে উত্তেজনা, ১৪৪ ধারা জারি\nআমতলীতে আ.লীগের দুই গ্রুপে উত্তেজনা, ১৪৪ ধারা জারি\nঅনলাইন :: বরগুনার আমতলী উপজেলার একই দিনে একই স্থানে নির্বাচনী মতবিনিময় সভাকে কেন্দ্র করে আওয়ামী লীগের দুই গ্রুপের মধ্যে উত্তেজনা সৃষ্টি হওয়ায় ১৪৪ ধারা জারি করেছে উপজেলা প্রশাসন।\n১৪৪ ধারা জারি করা চিঠি সূত্রে জানা গেছে, আমতলী উপজেলার গুলিশাখালী ইউনিয়ন পরিষদের চেয়ারম্যান অ্যাডভোকেট মো. নুরুল ইসলাম আসন্ন ইউনিয়ন পরিষদ নির্বাচন উপলক্ষে গোজখালী মাধ্যমিক বিদ্যালয় মাঠে নির্বাচনী মতবিনিময় সভার আয়োজন করেন। একই সময়ে ওই স্কুল মাঠে আসন্ন ইউনিয়ন পরিষদ নির্বাচনে ওই ইউনিয়নে আওয়ামী লীগ মনোনীত চেয়ারম্যান প্রার্থী অ্যাডভোকেট এইচ এম মনিরুল ইসলামের জন্য সংবর্ধনার আয়োজন করেন তার সমর্থকরা। এতে ওই উভয়পক্ষের মধ্যে উত্তেজনা সৃষ্টি হয়। এলাকার শান্তিশৃঙ্খলা নষ্ট হওয়ার পাশাপাশি আইনশৃঙ্খলা পরিস্থিতি অবনতি হওয়ার শঙ্কা থাকায় ওই স্কুল মাঠ ও এর আশপাশের এলাকায় ১৪৪ ধারা জারি করা হয়েছে।\nPrevious articleস্বামী ঢাকায়, শ্বশুরের হাতে সম্ভ্রম হারালেন পুত্রবধূ!\nNext articleচরফ্যাসনে যুবকের ঝুলন্ত লাশ উদ্ধার


মিথ্যা মামলায় চেয়ারম্যান প্রার্থী সায়েমকে হয়রানি, কাছে পেয়ে কাঁদলেন এক বৃদ্ধা মা! Sun Narayanganj\nমিথ্যা মামলায় চেয়ারম্যান প্রার্থী সায়েমকে হয়রানি, কাছে পেয়ে কাঁদলেন এক বৃদ্ধা মা!\nনারায়ণগঞ্জ সদর উপজেলার আলীরটেক ইউনিয়ন পরিষদ নির্বাচনকে কেন্দ্র করে ইউনিয়নের শক্ত প্রতিদ্বন্ধি স্বতন্ত্র চেয়ারম্যান প্রার্থী মোঃ সায়েম আহমেদ ও তার আত্মীয়স্বজন- নেতাকর্মীদের বিরুদ্ধে সাঁজানো ঘটনা সাঁজিয়ে মিথ্যা মামলা দিয়ে হয়রানি করা হয়েছিল বলে অভিযোগ রয়েছে। মুলত সায়েম আহমেদকে নির্বাচন থেকে সরিয়ে ফাঁকা মাঠে গোল দেয়ার চেষ্টা করা হয়েছিল। কিন্তু উচ্চ আদালত থেকে জামিন পেয়েই নির্বাচনী প্রচারণায় নেমেছেন এই প্রার্থী। আলীরটেক ইউনিয়নের জনপ্রিয় চেয়ারম্যান প্রার্থী সায়েম আহমেদকে হয়রানি করায় তাকে কাছে পেয়ে এক বৃদ্ধা মা কান্নায় ভেঙ্গে পড়েন। বৃদ্ধা মায়ের এমন কান্নায় আবেগাপ্লুত হয়ে পড়েন চেয়ারম্যান প্রার্থী সায়েম।\n৪ নভেম্বর বৃহস্পতিবার আলীরটেক ইউনিয়নের ৪নং ওয়ার্ডের গোপচর এলাকায় আনারস প্রতীকে ভোট প্রার্থনা করে গণসংযোগ করেন চেয়ারম্যান প্রার্থী সায়েম। ওই সময় ঘরে ঘরে গিয়ে মা-বোনদের কাছে ভোট প্র্রার্থনা করেন তিনি। তাকে দেখতে নারীরা ঘর থেকে বের হয়ে তাকে ভোট দিবেন বলে প্রত্যয় ব্যক্ত করেন। হয়রানি শেষে তাকে নির্বাচনী মাঠে দেখে মা-বোনেরা কেঁদে ফেলেন। তারা জানান সায়েমের জামিনের জন্য তারা দোয়া প্রার্থনা করেছিলেন। এক বৃদ্ধা মা সায়েম আহমেদকে জড়িয়ে ধরে কান্নায় ভেঙ্গে পড়েন। সায়েমের বিজয়ের জন্য আল্লাহর কাছে প্রার্থনাও করেন ওই বৃদ্ধা মা।\nবৃহস্পতিবার স্থানীয় আওয়ামীলীগ ও এর অঙ্গ সহযোগী সংগঠনের বিপুল সংখ্যক নেতাকর্মী এবং স্থানীয় মাণ্যগণ্য ব্যক্তিবর্গ সহ সর্বস্তরের জনগণকে নিয়ে আনারস প্রতীকে ইউনিয়নের ৪নং ওয়ার্ডের গোপচর এলাকায় ভোট প্রার্থনা করেন তিনি।\nস্থানীয়রা জানান, সাঁজানো ঘটনায় মিথ্যা মামলা ও নেতাকর্মীদের হুমকি ধমকি সহ নানা বাধাবিপত্তি পেরিয়ে নির্বাচনী মাঠে পুুরোদমে প্রচারণায় নেমেছেন আনারস প্রতীকের চেয়ারম্যান প্রার্থী মোঃ সায়েম আহমেদ। নির্বাচনী প্র্রচারণায় সায়েম আহমেদকে কাছে পেয়ে উচ্ছ্বাস প্রকাশ করেছেন আলীরটেক ইউনিয়নবাসী। অধম্য সাহসী এই চেয়ারম্যান প্রার্থীর প্রচারণায় জেগে ওঠেছে আলীরটেক ইউনিয়নবাসী। তারা আনারস প্রতীকে তাকে ভোট দিয়ে নির্বাচিত করার প্রত্যয় ব্যক্ত করেছেন। যেভাবে বিগত এক বছর যাবত নির্বাচন ও সুষ্ঠু ভোটের দাবিতে ইউনিয়নবাসীকে নিয়ে সায়েম আহমেদ আন্দোলন করে আসছিলেন ঠিক সেভাবে নির্বাচনেও নানা ষড়যন্ত্র বাধা পেড়িয়ে ভোটের লড়াইয়ে নামায় ভোটাররা তাকে কাছে পেয়ে উচ্ছ্বসিত।\nআগের দিন বুধবার বিকেল সাড়ে ৩টার দিকে আলীরটেক ইউনিয়নের গোপচর বাজার সংলগ্ন ঘাট থেকে নির্বাচনী প্রচারণা শুরু করেন চেয়ারম্যান প্র্রার্থী সায়েম। সেখানে সায়েম আহমেদের আগমন উপলক্ষ্যে হাজার হাজার জনতা অবস্থান নিয়ে তাকে স্বাগত জানান। এ সময় আনারস আনারস শ্লোগানে প্রকম্পিত হয়ে ওঠে আলীরটেকের পুুরো এলাকা। হাজার হাজার জনতার ভীড়ে আবেগাপ্লুত হয়ে ওঠেন সায়েম আহমেদ। সেখান থেকে নির্বাচনী গণসংযোগ শুরু করেন তিনি।\nগণসংযোগকালে শত শত নারীরা তাকে এক নজর দেখার জন্য রাস্তার দ্বারে, কেউবা ভবনের ছাদে, কেউবা বাড়ির কোণো অবস্থান নেন। মিথ্যা মামলায় সায়েম আহমেদকে হয়রানি করায় বৃদ্ধ মায়েরা সায়েম আহমেদকে জড়িয়ে ধরে কান্নায় ভেঙ্গে পড়েন। নারীরা এর জবাব ভোটের মাধ্যমে দিবেন বলে জানান। অনেক নারী জানান সায়েম আহমেদের জামিনের জন্য নারীরা নফল রোজা রেখেছিলেন। ওই সময় বিভিন্ন এলাকা থেকে আগত শতশত নারীরাও আনারস প্রতীকে শ্লোগান দিয়ে মিছিল করেন। সায়েম আহমেদকে ফুলের মালা গলায় পড়িয়ে দিয়ে বরণ করে দেন নারী ভোটাররা।\nশুধু নারীরাই নন, যুবক-বৃদ্ধ মান্যগণ্য ব্যক্তিবর্গ সহ বিভিন্ন শ্রেণি পেশার হাজার হাজার মানুষ সায়েম আহমেদের নির্বাচনী গণসংযোগে নেমে পড়েন। আনারস আনারস শ্লোগানে শ্লোগানে মুখরিত হয়ে ওঠে আলীরটেক ইউনিয়নের বিভিন্ন এলাকায়। জনস্রোত নিয়ে সায়েম আহমেদ আলীরটেক ইউনিয়নের গোপচর, কুড়েরপাড়, কুড়েরপাড় বাজার সহ বেশকটি এলাকা সন্ধ্যা রাত পর্যন্ত ভোট প্রার্থনা করেন।\nঅন্যদিকে চেয়ারম্যান প্রার্থী মো: সায়েম আহমেদের বিরুদ্ধে দায়েরকৃত মিথ্যা মামলায় হাইকোর্ট থেকে জামিন পেয়েছেন ২ নভেম্বর মঙ্গলবার। গত ২২ অক্টোবর শুক্রবার বিকেলে আলীরটেক এলাকায় আচরণবিধি লঙ্ঘন করে চেয়ারম্যান পদে নৌকার প্রার্থী জাকির হোসেনের কর্মী সভা অনুষ্ঠিত হয়। ওই সভায় আলীরটেক ইউনিয়নের গুঞ্জুকুমারীয়া এলাকা থেকে জাকির হোসেন বাহিনীর সন্ত্রাসীরা যাওয়ার পথে কুড়েরপাড় ব্রীজে যানজট থাকায় অটোরিক্সা চালক ও অটোর যাত্রীদের মারধর শুরু করে।\nওই সময় অটোযাত্রী কুড়েরপাড় এলাকার মোহাম্মদ হোসেনের ছেলে আলামিন অটোরিক্সা চাপাতে বলা মাত্রই জাকির হোসেন বাহিনীর সন্ত্রাসী আবদুর রহমান সহ ৭/৮ জন আলামিনকেও মারধর শুরু করে। এক পর্যায়ে সন্ত্রাসীদের হাতে থাকা সেভেন আপের বোতল ভেঙ্গে আলামিনের পেটে আঘাত করতে গেলে আলাামিন হাত দিয়ে ফেরানোর চেষ্টা করেন।\nওই সময় ভাঙ্গা সেভেন আপের বোতলের আঘাতে আলামিনের হাত রক্তাক্ত জখম হয়। একই সময় সন্ত্রাসীরা উপর্যুপুুরি আলামিনকে মারধর করতে থাকলে আলামিন মাটিয়ে লুটিয়ে জ্ঞান হারিয়ে ফেলে। আশপাশের লোকজন এসে সন্ত্রাসীদের হাত থেকে আলামিনকে উদ্ধার করে নারায়ণগঞ্জ ভিক্টোরিয়া জেনারেল হাসপাতালে নেয়া হলে আলামিনের হাতে ৬টি সেলাই দেয়া হয়। পরবর্তীতে আলামিন সদর মডেল থানায় গুঞ্জকুমারীয়া এলাকার আব্দুল গণির ছেলে আব্দুর রহমানের নাম উল্লেখ করে আরো ৭/৮ জনের বিরুদ্ধে অভিযোগ দায়ের করেন। কিন্তু আহত আলামিনের অভিযোগে মামলা গ্রহণ করেনি পুলিশ। উল্টো হামলাকারীদের পক্ষে মামলা গ্রহণ করে আহত রক্তাক্ত জখম আলামিনকেও আসামি করা হয়।\nএই ঘটনার একদিন পর পুলিশের রহস্যকজনক ভুমিকায় ভিন্ন অভিযোগে চেয়ারম্যান প্রার্থী সায়েম আহমেদ, তার আত্মীয়-স্বজন ও তার লোকজনের নামে মামলা দায়ের করা হয়। সদর থানা আওয়ামী যুবলীগের সাধারণ সম্পাদক পরিচয়দারী এসএম সালেহ আহামেদ খোকন এই মামলা দায়ের করেন। অথচ অটো যাত্রী আলামিনকে মারধর করেছিল জাকির হোসেনের লোকজনই।\nজাকির হোসেনের এমন কুটকৌশলের পর অবাধ সুষ্ঠু ও শান্তিপূর্ণ নির্বাচনের লক্ষ্যে মিথ্যা মামলায় স্বতন্ত্র প্র্রার্থীর আত্মীয়স্বজন ও নেতাকর্মীদের পুণরায় হয়রানি না করার দাবিতে এবং নিরীহ মানুষদের নির্যাতন না করার দাবিতে বাংলাদেশ নির্বাচন কমিশনের প্রধান নির্বাচন কমিশনার (সিইসি) এবং পুলিশের মহা-পরিদর্শক (আইজিপি) সহ ৮টি রাষ্ট্রীয় দপ্তরে লিখিত আবেদন করেছেন স্বতন্ত্র চেয়ারম্যান প্রার্থী সায়েম আহমেদ।\nপূর্ববর্তী নিবন্ধসায়েমকে কাছে পেয়ে উচ্ছ্বসিত আলীরটেক ইউনিয়নবাসী\nপরবর্তী নিবন্ধ‘সায়েম আলীরটেকের মাটির সন্তান, আমরা তাকেই ভোট দিবো’